10/11/2014 | Administración Autonómica
Xunta de Galicia
Consellería de Traballo e Benestar
Xefatura Territorial da Coruña
Servizo de Relacións Laborais
Resolución da Xefatura Territorial da Coruña que ordena o rexistro e publicación do acordo da Mesa Xeral de Negociación do Concello de Fene sobre ordenación do tempo de traballo, xornada laboral e presencia/ausencia no posto de traballo

Visto o texto do acordo acadado pola Mesa Xeral de Negociación do Concello de Fene, na xuntanza do 29 de abril de 2014, relativo ás INSTRUCIÓNS SOBRE CRITERIOS E PREVISIÓNS ACTUALMENTE APLICABLES AO PERSOAL AO SERVIZO DO CONCELLO DE FENE, EN MATERIA DE ORDENACIÓN DO TEMPO DE TRABALLO, XORNADA LABORAL E PRESENCIA/AUSENCIA NO POSTO DE TRABALLO, ratificado mediante Resolución de Alcaldía de 27 de agosto, de conformidade co establecido no Real decreto 713/2010, do 28 de maio, sobre rexistro e depósito de convenios e acordos colectivos de traballo, e na Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia, e en aplicación do disposto polo artigo 38 da Lei 7/2007, do 12 de abril, do Estatuto Básico do Empregado Público e no artigo 90 do Real Decreto Lexislativo 1/1995, de 24 de marzo, polo que se aproba o texto refundido da Lei do Estatuto dos Traballadores ESTA XEFATURA DE TRABALLO E BENESTAR RESOLVE: 1.º.–Ordenar a súa inscripción no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da provincia da Coruña. A Coruña, 24 de outubro de 2014. Xefa territorial MARÍA PILAR CARIDAD ALONSO INSTRUCIÓNS SOBRE CRITERIOS E PREVISIÓNS ACTUALMENTE APLICABLES, AO PERSOAL AO SERVIZO DO CONCELLO DE FENE, EN MATERIA ORDENACIÓN DO TEMPO DE TRABALLO, XORNADA LABORAL E PRESENCIA/AUSENCIA NO POSTO DE TRABALLO Exposición de motivos Actualmente, a regulación específica e concreta das particulares condicións e relacións laborais do persoal ao servizo do concello de Fene, tanto funcionario como laboral, se atopa recollida, principalmente, nos vixentes Convenio Colectivo do persoal laboral e Acordo Regulador das condición do persoal funcionario, respectivamente; regulación específica que, en todo caso, debe adecuarse ás previsións normativas que, ao respecto das materias contidas en ambos documentos, resulten de aplicación en cada momento. Deste xeito, compre destacar a necesidade de que ambos documentos –Convenio Colectivo e Acordo Regulador– se caractericen pola súa compatibilidade, e non contradición, co marco normativo que, en cada momento, lle resulte aplicable ao seus contidos e materias, de tal xeito que, mediante esta adaptación, se instrumente e garanta a plena adecuación legal da regulación e xestión específica das relacións e condicións laborais do persoal ao servizo do Concello. Asemade, dito proceso de adecuación á legalidade vixente, debe levar aparellado, loxicamente, e especialmente nos casos que así sexa necesario –ao xurdiren posibles problemáticas de interpretación, confusión e aplicación ao respecto da forma e alcance con que se deben materializar as novidades normativas–, a correspondente clarificación dos criterios e instrucións que permitan unha efectiva e concreta adaptación, no Concello, no tocante á regulación e xestión das condicións e relacións laborais do persoal municipal; un proceso de adecuación e clarificación legal que, no caso do Concello de Fene, se presenta como especialmente requirido, dada a especial antigüidade dos documentos base reguladores das condicións laborais do persoal municipal, Convenio Colectivo e Acordo Regulador, que datan de 1999 e 1992, respectivamente, e que, polo tanto, son anteriores á entrada en vigor dunha boa parte das previsións legais que, na actualidade, configuran e caracterizan o marco normativo regulador do emprego público, incluído o da Administración Local. Dentro deste marco xeral de novidades legais posteriores á entrada en vigor do Convenio e Acordo, compre destacar unha reiterada e recente liña lexislativa e normativa que, enmarcada no obxectivo común da potenciación e busca, no Sector Público, da xestión eficiente e optimización dos recursos dispoñibles, se ten traducido nunha serie de diversas e importantes novidades con incidencia directa na regulación das condicións de traballo e, de xeito particular e preferente, no tocante á ordenación e racionalización do tempo de traballo e xornada laboral, como instrumento fundamental para alcanzar unha maior produtividade e aproveitamento dos recursos humanos públicos; liña normativa que, en todo caso, se inicia principalmente, a nivel estatal, co Real Decreto Lei 20/2011, de 30 de decembro, de medidas urxentes en materia orzamentaria, tributaria e financeira para a corrección do déficit, e que atopa continuidade, a nivel autonómico, coa Lei 1/2012, do 29 de febreiro, de medidas temporais en determinadas materias do emprego público da Comunidade Autónoma de Galicia; tras isto, e nesta mesma liña, veñen de producirse outra serie de importantes novidades, particularmente as derivadas da Lei 2/2012, de 29 de xuño, de Presupostos Xerais do Estado para o ano 2012, do RD-Lei 20/2012, de 13 de xullo, de medidas temporais para garantir a estabilidade presupostaria e fomento da competitividade, e da Lei 17/2012, de 27 de decembro, de Presupostos Xerais do Estado para o ano 2013, e que resultan, igualmente, e dado o seu carácter básico, de obrigada aplicación a todo o persoal –tanto laboral como funcionario– ao servizo do Concello de Fene. Unhas recentes novidades normativas con incidencia directa na regulación do calendario laboral, xornada e horarios de traballo, vacacións, permisos e asistencia e ausencia no traballo, e que veñen a constituír, de facto, a principal causa de variación, contradición e mesmo suspensión das previsións incorporadas, ao respecto das condicións de traballo do persoal das Administracións Públicas –incluídas as Locais–, en Convenios, Acordos e restantes acordos e/ou pactos reguladores destas materias e vixentes no momento da súa entrada en vigor; cabe precisar, a este respecto, que ditas innovacións normativas, ao marxe da súa directa incidencia no tocante á regulación das referidas materias –calendario laboral, xornada de traballo, permisos, vacacións e, con carácter xeral, presenza e ausencia no posto de traballo–, e que resultan aplicables, en todo caso, ao persoal ao servizo do Concello de Fene, veñen a supoñer, igualmente, e como un dos seus rasgos distintivos, a suspensión e perda de eficacia das previsións contidas no Acordo Regulador e Convenio Colectivo vixentes no Concello e que contradigan e/ou vulneren ditas novidades. Tendo en conta o anteriormente sinalado, coa finalidade dunha plena adecuación legal, así como da consecución dunha xestión eficaz, neste Concello, das condicións e relacións laborais do seu persoal e, de xeito especial, no que se refire aos aspectos relacionados coa regulación da xornada laboral e presenza no posto de traballo –que veñen de ser obxecto de constantes e importantes innovacións normativas de obrigada aplicación–, se considera oportuno e necesario proceder á fixación dunha serie de instrucións, criterios e normas cos que garantir dita compatibilidade legal, ao mesmo tempo que se clarifican as contraccións e/ou interpretacións confusas que, no seu caso, e ao respecto desta materias, poidan existir. Instrucións cuxa finalidade será, polo tanto, a clarificación das previsións actualmente aplicables, ao persoal ao servizo do Concello de Fene, en materia de calendario e xornada laboral, vacacións, permisos e, con carácter xeral, no tocante á presenza e ausencia no posto de traballo, fixando así uns criterios que contribúan, igualmente, á oportuna adecuación, clarificación e interpretación do alcance e eficacia real, e actual, do regulado ao respecto destas materias no Convenio Colectivo e Acordo Regulador vixentes, ao mesmo tempo que se evita o baldeiro regulador que se poida ter xerado como consecuencia do efecto suspensivo derivado da contradición de ambos documentos coas referidas novidades legais. Instrucións que, en todo caso, serán extensibles e aplicables ao conxunto do persoal municipal, tanto laboral como funcionario, toda vez que as mesmas responden á realidade actual do Concello, caracterizado, de facto, por unha homologación real e práctica, entre ambos colectivos, no que á xestión ordinaria da ordenación do tempo do te traballo, xornada laboral e presenza/ausencia no posto de traballo se refire; homologación que, asemade, se enmarca e deriva da propia liña de homoxeneización seguida, ao respecto destas materias, polo propio lexislador e ordenamento xurídico, que ven asentando e consagrando, igualmente, a figura única do empregado público; compre destacar, especialmente, a particular igualación que, con carácter básico, e ao respecto das materias reguladas nas presentes instrucións, ven de fixar o Estatuto Básico do Empregado Público, así como o propio criterio de homoxeneización –sen distinción entre laborais e funcionarios– que caracteriza as recentes novidades normativas, anteriormente sinaladas, e con incidencia directa na regulación do calendario laboral, xornada e horarios de traballo, vacacións, permisos e asistencia e ausencia no traballo do persoal do Concello. Igualmente, tamén compre precisar que a elaboración das presentes instrucións, por parte das Comisións Paritarias de Seguimento e Interpretación de Convenio e Acordo Regulador, respondeu ao exercicio, por parte destes Órganos, das competencias de aplicación e interpretación que, ao respecto de ambos textos, a lexislación laboral ordinaria e o Convenio Colectivo –no seu artigo 23–, no caso do persoal laboral, e o propio Acordo Regulador –no seu artigo 1.14–, no caso do persoal funcionario, lle confiren; competencias que, en todo caso, e dada a extensión das presentes instrucións a todo o persoal municipal –laboral e funcionario–, foron exercidas e materializadas, por acordo expreso de ambas Comisións Paritarias, mediante reunión e actuación conxunta de ambos órganos. Finalmente, cabe sinalar, asemade, que as presentes instrucións se configuran coa finalidade de constituír unha regulación e solución transitoria e temporal, das materias e cuestións nas mesmas contidas, ata o momento da definitiva aprobación e entrada vigor, no Concello de Fene, dun novo Convenio Colectivo de Persoal Laboral e Acordo Regulador das Condicións de traballo do persoal funcionario. Documentos nos que, de conformidade co alcance e condicións expresamente acordados no correspondente e previo proceso da súa negociación colectiva, polo suxeitos lexitimados ao efecto, deberán ser obxecto de inclusión e integración os contidos destas instrucións que, de ser o caso, e de conformidade ás previsión normativas vixente no momento, se consideren oportunos e necesarios para a adecuada regulación e ordenación das condicións de traballo do persoal municipal; todo ilo sen prexuízo das modificacións, adecuacións e/ou revisións que, con anterioridade a dita entrada en vigor do novo Convenio e Acordo Regulador, e ben por obriga normativa, ben polas propias necesidades e particularidades dos servizos prestados polo Concello, proceda realizar nos contidos das propias instrucións, previo proceso de tratamento e negociación coa representación legal do persoal municipal. PRIMEIRA.–OBXECTO E ÁMBITO DE APLICACIÓN PERSOAL E TEMPORAL.1.–As presentes instrucións teñen por obxecto a clarificación das previsións aplicables, ao persoal ao servizo do Concello de Fene, en materia de calendario laboral, xornada e horarios de traballo, permisos, vacacións e, con carácter xeral, no tocante á xestión e ordenación do tempo de traballo e a presenza/ausencia no posto de traballo; fixando, asemade, unha serie de criterios que contribúan, igualmente, á oportuna adecuación normativa, clarificación e interpretación do alcance e eficacia real, e actual, do regulado ao respecto destas materias no Convenio Colectivo e Acordo Regulador vixentes, ao mesmo tempo que se evita o baldeiro regulador que se poida ter xerado como consecuencia do efecto suspensivo derivado da contradición de ambos documentos coas novidades legais actualmente aplicables.2.–En todo caso, ditas instrucións resultarán aplicables ao conxunto do persoal ao servizo do Concello, tanto laboral como funcionario, surtindo efectos dende a súa definitiva aprobación e ata o momento da entrada vigor, no Concello de Fene, dun novo Convenio Colectivo de Persoal Laboral e Acordo Regulador das Condicións de traballo do persoal funcionario ou, no seu caso, das modificacións parciais de ambos textos que afecten ás materias e contidos das presentes instrucións. Documentos nos que, de conformidade co alcance e condicións expresamente acordados no correspondente e previo proceso da súa negociación colectiva, polo suxeitos lexitimados ao efecto, deberán ser obxecto de inclusión e integración os contidos destas instrucións que, de ser o caso, e de conformidade ás previsión normativas vixente no momento, se consideren oportunos e necesarios para a adecuada regulación e ordenación das condicións de traballo do persoal municipal; todo ilo sen prexuízo das modificacións, adecuacións e/ou revisións que, con anterioridade á dita entrada en vigor do novo Convenio e Acordo Regulador, e ben por obriga normativa, ben polas propias necesidades e particularidades dos servizos prestados polo Concello, proceda realizar nos contidos das propias instrucións, previo proceso de tratamento e negociación coa representación legal do persoal municipal. SEGUNDA.–CALENDARIO LABORAL.1.–O calendario laboral dos diferentes servizos e persoal do Concello de Fene deberá adecuarse, en todo caso, ao que se estableza, ao respecto, e con carácter xeral e anual, polos organismos competentes da Administración Central, Autonómica e Local, dentro das súas respectivas competencias, e afecte ao conxunto da Administración Local de Galicia, en xeral, e ao Concello de Fene, en particular. Deste xeito, cada ano terán a consideración de inhábiles a efectos laborais, retribuídos e non recuperables, todos os domingos do ano, así como os días festivos fixados polos referidos organismos competentes. En todo caso, estas previsións xerais e ordinarias se fixan sen prexuízo das previsións particulares que, a este respecto e, de ser o caso, podan existir nos servizos especias que, polas súas especias características e natureza, requiran dunha especial ordenación horaria, resultando imposible a súa adecuación aos criterios ordinarios sobre calendario laboral que, con carácter xeral e para o conxunto da administración e persoal municipal, se veñen de fixar; en ausencia destas previsións particulares, se considerarán como días inhábiles a efectos laborais, retribuídos e non recuperables, os mesmos que os vixentes e aplicables cada ano, con carácter xeral, para o conxunto do persoal e servizos da administración municipal.2.–Os días 24 e 31 de decembro, así como os sábados, permanecerán pechados os servizos e dependencias municipais, a excepción dos servizos de Rexistro e Información Xeral, así como aqueloutros servizos especiais que, en atención ás súas especiais características, e de conformidade co previsto nos seus calendarios específicos, requiran de cobertura e prestación nestes días. No tocante á cobertura do servizo de Rexistro Xeral e Información Xeral, en ditos días, seguirán estando vixentes os criterios actualmente previstos, de tal xeito que dita cobertura se realizará en horario de 9.30 a 13.30 horas e con carácter rotatorio e equitativo, entre o persoal municipal con categoría de auxiliar e/ou administrativo, e de conformidade ao cuadrante configurado, ao efecto, para cada ano (no Anexo I. bis. das presentes instrucións se inclúe o cuadrante aplicable no 2014). No caso de que os referidos días 24 e/ou 31 coincidan en domingo, festivo, sábado, día non laborable ou de libranza, os calendarios laborais dos distintos servizos incorporarán 1 día adicional de permiso por cada unha destas coincidencias. Ademais, todo aquel persoal municipal que deba prestar servizo en ditos días, 24 ou 31 de decembro, terá dereito, igualmente, a dous días adicionais de permiso por cada un dos días referidos –en caso de ter desempeñado servizo coa duración habitual da súa xornada/quenda de traballo–, ou ao tempo de descanso proporcional segunda as horas de traballo efectivamente realizadas –a razón de dúas horas de descanso por cada hora de servizo–. Asemade, todo o persoal municipal tamén disporá dun día adicional de permiso por cada unha das festividades laborais de ámbito nacional de carácter retribuído e non recuperable, e non substituíbles pola Comunidade Autónoma, que coincidan en sábado.3.–Os calendarios laborais dos distintos servizos municipais aprobaranse, anualmente, por parte da Alcaldía ou pola Concellería con competencias delegadas en materia de persoal, antes do inicio de cada ano natural, debendo ser obxecto de tratamento e consulta previa coa representación legal dos traballadores, así como de coñecemento público de todo o persoal. Así, para cada ano será configurado un Calendario Laboral xeral e ordinario, aplicable con carácter xeral e supletorio a todos os servizos e empregados municipais, xunto cos correspondentes Calendarios específicos dos diferentes servizos especiais que, polas súas particulares características e natureza, requiran dunha especial ordenación horaria, resultando imposible a súa adecuación aos criterios fixados no referido Calendario Xeral e Ordinario. Nos devanditos calendarios, tanto no xeral e ordinario, como nos específicos dos diferentes servizos especiais, incluirase, cando menos, a distribución ordinaria da xornada laboral e, polo tanto, a fixación dos horarios habituais e ordinarios de traballo, así como, de existires, a concreción das franxas horarias para a realización da xornada flexible das unidades e persoal afectados e, en caso de resultar necesario, os períodos nos que non caiba o goce de permisos nin vacacións por razóns do servizo; asemade, tamén se poderán incorporar aqueloutros contidos que se estimen oportunos e/ou necesarios e que, en todo caso, se adecúen aos criterios fixados nas presentes instrucións, así como na normativa xeral aplicable. Asemade, e sen prexuízo da incorporación dos contidos antes sinalados, o Calendarios Laborais –xeral e específicos– adecuaranse, en todo caso; a) Á duración da xornada mínima de traballo, de obrigado cumprimento e que, de conformidade coas disposicións normativas vixentes, resulte aplicable en cada momento, sen que poida menoscabarse o cómputo anual da mesma como consecuencia da xornada intensiva de verán ou do goce das festividades locais, autonómicas e nacionais b) Á acomodación dos horarios ás necesidades dos servizos, respondendo ao criterio de facilitar a adecuada prestación e atención á cidadanía. c) Ao respecto dos períodos de descanso, entre xornadas, e dentro da mesmas, conforme aos criterios fixados nas presentes instrucións e na normativa aplicable. d) Á acomodación aos horarios de apertura e cerre dos edificios e instalacións de uso ou titularidade municipal, nos termos do fixado polo órgano competente. En todo caso, as modificacións que se deban realizar sobre os calendarios aprobados, deberán ser debidamente motivadas e informadas, tanto aos órganos de representación do persoal como aos traballadores directamente afectados, cunha antelación mínima de 7 días respecto das datas que, de ser o caso, se poidan ver afectadas, a excepción dos supostos nos que dita antelación non se poida cumprir, ao tratarse de circunstancias sobrevidas, urxentes e de imposible previsión, así como nos supostos de catástrofe, calamidade ou forza maior. En todo o non previsto nos Calendarios Laborais, dos diferentes servizos, serán de directa aplicación os criterios fixados, con carácter xeral, nas presentes instrucións. TERCEIRA.–XORNADA LABORAL E HORARIOS DE TRABALLO. A) Xornada laboral; duración e criterios xerais.1.–No tocante ao cómputo e duración da xornada laboral mínima, de obrigado cumprimento, por parte do persoal municipal, deberase estar ao previsto, ao respecto, polas disposicións normativas vixentes, en cada momento, e que resulten de aplicación no Concello de Fene. Deste xeito, tendo en conta as previsións legais actualmente vixentes e aplicables neste materia, –particularmente a Disposición Adicional Septuaxésima Primeira da Lei 2/2012, de 29 de xuño, de Presupostos Xerais do Estado para o ano 2012, publicada no BOE n.º 156, do sábado 30 de xuño de 2012; un precepto que ven a contemplar, con rango de norma básica, que a xornada de traballo para todos os empregados (funcionarios, estatutarios e persoal laboral) de todo o sector público, incluída a Administración Local, non poderá ser inferior a 37,5 horas semanais de traballo efectivo de promedio, en cómputo anual, así como a suspensión, a tal efecto, das previsións dos Acordos, Pactos e/ou Convenios vixentes, á súa entrada en vigor, que contradigan o previsto nesta Disposición Adicional –, a xornada xeral de traballo do persoal ao servizo do Concello de Fene non poderá ser inferior a 37 horas e media semanais de traballo efectivo, de promedio, en cómputo anual, equivalente a 1657 horas anuais; todo elo sen prexuízo das adecuacións e modificacións futuras que, como consecuencia das previsións normativas que resulten de aplicación, en cada momento e nesta materia, sexa preciso realizar, previo proceso de tratamento e negociación coa representación legal do persoal municipal. Neste cómputo de xornada incluiranse as horas de asistencia aos cursos de formación programados e/ou autorizados, polo correspondente órgano municipal, para a capacitación e cualificación profesional, ou para a adaptación ás esixencias dos postos e/ou funcións a desempeñar, cando se desenvolvan dentro da xornada ordinaria de traballo do persoal participante ou sexan de asistencia obrigada e/ou requirida, tendo ditas horas a consideración de tempo de traballo efectivo, a todos os efectos.2.–Esta nova delimitación legal da duración da xornada laboral mínima de obrigado cumprimento supón, a efectos prácticos, e no caso concreto do Concello de Fene, a suspensión da eficacia do actualmente previsto, ao respecto, tanto no seu Acordo Regulador de funcionarios como no seu Convenio Colectivo de persoal laboral, ao prever, ambos, unha duración inferior e, polo tanto, contradicir as actuais previsións normativas de obrigado cumprimento –no caso do Acordo Regulador dos funcionarios se fixa, no seu artigo 2.6, unha xornada semanal de 35 h., así como unha anual de 1546, mentres que no caso do Convenio Colectivo se fixa, no seu artigo 4.º, unha xornada laboral de 1576 h. anuais; previsións, ambas, inferiores ás 37 horas e media semanais de traballo efectivo, de promedio, en cómputo anual, equivalente a 1657 horas anuais e que, polo tanto, deben entenderse en suspenso–. Circunstancia que obriga, polo tanto, ademais da necesaria adecuación da duración da xornada laboral de obrigado cumprimento, a realizar as adecuacións precisas no tocante á distribución concreta da mesma e, polo tanto, no referente aos criterios aplicables respecto da xornada e horarios ordinarios de traballo dos diferentes servizos municipais, coa finalidade de adaptalos a este novo cómputo, así como ás previsións normativas actuais que resultan de aplicación, ao mesmo tempo que se compatibiliza coas propias e actuais necesidades e particularidades dos mesmos; adecuación que se realiza co alcance e nos termos do sinalado no seguinte punto B), e que vai a supoñer, particularmente, a substitución dos criterios fixados, no actual Acordo Regulador do persoal funcionario –anexo III–, ao respecto dos horarios de traballo dos diferentes servizos (e que, en estrito sentido, no momento actual xa resultaban inaplicables, suspendidos e sen efecto), polos fixados ao respecto, nas presentes instrucións –conforme ao previsto no referido punto B), e Anexo I–, así como por aqueloutros que, no seu caso, se poidan fixar, con posterioridade e/ou nos seguintes anos, e previa negociación coa representación legal do persoal.3.–Igualmente, coas presentes instrucións tamén se fixan unha serie de criterios e normas orientados á clarificar e facilitar o control práctico e cumprimento efectivo da referida xornada obrigatoria, subsanando así a carencia e ausencia de regulación existente, a este respecto, tanto no Convenio como no Acordo Regulador actualmente vixentes. Deste xeito, tamén se veñen a fixar unha serie de criterios e normas aplicables ao respecto do control e seguimento da xornada laboral e horarios de traballo de obrigado cumprimento, así como na xestión e seguimento práctico das ausencias que, por parte do persoal, se poidan producir, de modo que se eviten as confusións e baldeiros reguladores actualmente existentes, ao mesmo tempo que se garante unha regulación conxunta e igual para todo o persoal municipal, tanto laboral como funcionario –en consonancia coa propia homologación actualmente existente, entre ambos colectivos, no que a ordenación horaria e réxime retributivo se refire–; normas e criterios que se incorporan na Instrución SEXTA e que, en todo caso, se adaptan ás previsións normativas actualmente aplicables ao respecto. B) Xornada laboral; distribución de xornada e horarios de traballo.1.–Xornada e horarios ordinarios de traballo. A xornada ordinaria de traballo desenvolverase, con carácter xeral, de luns a venres, entre as 8.00 horas e as 14.30 horas de cada día –horario troncal e de obrigada presenza no posto de traballo–. O tempo de traballo restante ata completar a xornada semanal de obrigado cumprimento realizarase en horario flexible, atendendo a razóns de servizo, e de modo preferente, entre as 7.30 e as 15.30 horas, ou nunha tarde á semana, na franxa horaria de 16.00 a 19.30 horas. A fixación da parte flexible da xornada, fixada conforme ao previsto no apartado 3.º deste punto B), deberá garantir, en todo caso, a adecuada prestación e cobertura dos correspondentes servizos e postos de traballo, así como a apertura e cobertura, nos sábados, do servizo de Rexistro Municipal e Información. En todo caso, de non terse concretado e previsto, conforme aos criterios anteriormente sinalados, ningún tipo de horario flexible, ou nos supostos de servizos e/ou postos nos que non se teña concretado e aprobado, expresamente, a distribución da súa xornada de traballo, esta realizarase, con carácter ordinario e supletorio, de luns a venres, entre as 7.45 e as 15.15 horas. Os sábados pola mañá (a excepción de coincidir en festivo) permanecerá aberto o servizo de Rexistro Xeral, en horario de 9.30 a 13.30 horas. A cobertura deste servizo realizarase, con carácter rotatorio e equitativo, entre o persoal municipal con categoría de auxiliar e/ou administrativo, e de conformidade co cuadrante configurado, ao efecto, para cada ano, debendo considerarse as horas de prestación aos efectos do cómputo da xornada de obrigado cumprimento; deste xeito, se como consecuencia da cobertura deste servizo, os sábados, se produce un incremento da duración da xornada laboral de obrigado cumprimento, en cómputo semanal –37,5 h.–, ditas horas de exceso serán compensadas conforme aos criterios fixados, a tal efecto, para os servizos extraordinarios.2.–Xornada e horarios específicos de traballo.–Servizos especiais. A xornada e horarios específicos serán os aplicables a aqueles servizos especiais que, polas súas particularidades e natureza, requiren dunha especial ordenación horaria, resultando imposible a súa adecuación aos criterios ordinarios sobre distribución de xornada e horarios de traballo fixados, con carácter xeral, para o conxunto da administración e persoal municipal, nos termos do sinalado no punto anterior. En todo caso, a aplicación duns criterios específicos, ao respecto, garantirá o cumprimento dunha xornada mínima de traballo, por parte do persoal vinculado a estos servizos especiais, equivalente á do restante persoal municipal, así como a adecuada prestación do servizo, sendo igualmente aplicables, en todo o non expresamente previsto, e no que resulte compatible coa súas peculiares necesidades e natureza, os criterios vixentes, con carácter xeral e ordinario, para o conxunto do persoal e servizos do Concello de Fene, en materia de calendario, distribución de xornada e horarios de traballo. Naqueles servizos especiais que, pola natureza da súa actividade, deban organizarse en quendas de traballo, estas efectuaranse mediante rotación entre todos os traballadores; de tal xeito que os calendarios laborais respectivos deberán dispoñer do correspondente sistema de distribución das quendas, atendendo á dispoñibilidade de persoal e aos servizos a realizar e respectando, en todo caso, o descanso dentro das xornada de traballo, así como entre as mesmas, que non poderá ser inferior a 12 horas, ademais do mínimo descanso semanal ininterrompido, de 24 horas, que se engadirá ao anterior. En todo caso, o goce do descanso semanal será obrigatorio e non acumulable, agás naqueles casos nos que, por pedimento do/a traballador/a e por causa xustificada, se autorice a súa acumulación. En caso de que, como consecuencia das necesidades que poidan xurdir na prestación destos servizos especiais, e coa finalidade de proceder a unha adecuada cobertura dos mesmos, o seu persoal deba prestar servizo nos seus días de libranza, procurarse a realización, por parte dos responsables dos mesmos, e na medida do posible, dunha actualización e redistribución do cuadrante de quendas inicialmente previsto, co obxecto de realizar a compensación horaria desta circunstancia, de tal xeito que a prestación nestos días de libranza non supoña un incremento respecto das horas de servizo inicialmente previstas. Non obstante, de ter que traballar nos referidos días de libranza, esta circunstancia deberá ser comunicada ao persoal afectado cunha antelación mínima de 7 días hábiles, excepto nos supostos en que dita comunicación sexa imposible, ao tratarse de situacións sobrevidas e de imposible previsión, así como nos casos de catástrofe, calamidade e forza maior. Procurarase, asemade, que nos servizos nos que a actividade se desenvolva en domingos, festivos, horas nocturnas, ou en condicións de perigosidade, penosidade ou toxicidade, as xornadas traballadas nas devanditas circunstancias sexan repartidas equitativamente entre todo o persoal adscrito ao servizo, sen prexuízo das situacións que por saúde laboral impidan o traballo a quendas ou nocturno –especialmente no período de maternidade–, procurando, igualmente, os mecanismos necesarios para que os traballadores alternen os festivos traballados cada ano natural, en relación aos festivos traballados o ano anterior. En todo caso, a particular distribución da xornada laboral destos servizos especiais, así como a correspondente fixación dos seus horarios específicos, incorporaranse no seu respectivo Calendario Laboral, que no tocante á súa aprobación se rexerá polo igualmente previsto, a este respecto, e con carácter ordinario e xeral, para o conxunto dos servizos e persoal municipais; serán aprobados por parte da Alcaldía ou pola Concellería con competencias delegadas en materia de persoal, antes do inicio de cada ano natural, debendo ser obxecto de tratamento e consulta previa coa representación legal dos traballadores, así como de coñecemento público de todo o persoal. Considerando a realidade actual do Concello, así como os servizos actualmente prestados, se considera necesaria a fixación dunha distribución de xornada e horarios de traballo específicos –ao marxe dos fixados, con carácter xeral e ordinario, para o conxunto da administración e persoal municipais– nos servizos que no Anexo I se relacionan, nos termos, co alcance e vixencia que, a tal efecto, se recollen en dito anexo; todo ilo sen prexuízo das modificacións e actualizacións que, segundo a evolución da propia actividade municipal, así como das propias necesidades dos referidos servizos, sexa preciso realizar con posterioridade e/ou con motivo do inicio de seguintes exercicios, previo informe e tratamento coa representación legal do persoal 3.–Xornada laboral; medidas de conciliación. Sen prexuízo das medidas e previsións particulares en materia de conciliación da vida laboral, persoal e familiar e flexibilidade horaria que, de modo expreso, se recollen a continuación, no tocante aos criterios fixados con anterioridade, en materia de cómputo e distribución de xornada, así como no tocante á fixación dos horarios respectivos –tanto no referente ao previsto, con carácter xeral, para o conxunto da administración municipal, como no igualmente referido aos servizos especiais–, tamén serán de aplicación as medidas adicionais de flexibilidade horaria e conciliación que, en cada momento, e de conformidade co previsto polo propio Concello, así como pola normativa que resulte de aplicación, estean vixentes. ● Horario flexible Ao posibilidade de fixación dun horario flexible, dentro da xornada ordinaria de traballo, e que complete o horario troncal e de obrigada presenza no posto de traballo ata acadar a xornada mínima de obrigado cumprimento –nos termos do previsto, nestas instrucións e nos respectivos calendarios laborais anuais, tanto para a xornada e horarios ordinarios, como no caso dos servizos especiais cunha distribución de xornada e horarios específicos–, deberá adecuarse, en todo caso, aos seguintes criterios:  Para a determinación da parte flexible da xornada, teranse en conta as preferencias do persoal, así como as necesidades e dispoñibilidades de cada un dos servizos, primando, en todo momento, a súa correcta cobertura e prestación. En todo caso, en base a este criterio, e ante unha acreditación motivada, por parte dos responsables dos servizos, da imposibilidade de compatibilizar a súa adecuada cobertura e prestación coa xornada flexible, non se procederá a aplicar, nos referidos servizos, esta medida de flexibilidade horaria  Dito horario flexible de traballo deberá realizarse, preferentemente, ao marxe das franxas horarias adicadas, en cada servizo, para a atención e información ao público, e/ou cunha maior carga de traballo e actividade. Premisa que se traducirá, no caso concreto do persoal vinculado aos servizos afectados pola calendario laboral ordinario –e, polo tanto, afectado pola distribución de xornada e horarios de traballo fixados, con carácter xeral e ordinario, para o conxunto da administración municipal–, na realización de dito horario flexible, preferentemente, dentro da franxa horaria fixada, con carácter inicial e xeral, no punto B).1. da instrución TERCEIRA. No caso do persoal vinculado a aqueles servizos especiais cun calendario, distribución de xornada e horarios específicos e que, polo tanto, non se poidan adaptar á norma anteriormente fixada, dito horario flexible deberá realizarse, en todo caso, de tal modo que se garanta a adecuada cobertura e satisfacción das súas particulares necesidades, debendo primarse, na medida do posible, a non coincidencia de dita flexibilidade horaria cos horarios de atención e información ao público e/ou cunha maior carga de traballo. En base a estos criterios, e ante unha acreditación motivada, por parte dos responsables dos servizos, da imposibilidade de compatibilizar a súa adecuada cobertura e prestación coa xornada flexible, non se procederá a aplicar, nos referidos servizos, esta medida de flexibilidade horaria.  Os calendarios laborais que se aproben anualmente –tanto o xeral e ordinario como os específicos que, de ser o caso, poidan aprobarse nos diferentes servizos especiais–, poderán fixar e actualizar os límites horarios máximos e mínimos nos que desenvolver o horario flexible e, asemade, e primando o respecto dos horarios de atención e información ao público de determinadas oficinas e/ou servizos, tamén poderán fixar e revisar os horarios troncais de obrigada presenza.  Os empregados interesados na prestación dun horario flexible, trala entrada en vigor das presentes instrucións, cubrirán o modelo de comunicación configurado ao efecto e facilitado polo órgano/unidade encargado da xestión de persoal, debendo ser presentado no Rexistro Xeral do Concello –a excepción daqueles supostos de persoal afectado polas previsións xa recollidas e reguladas, de xeito expreso e no relativo a distribución ordinaria de xornada e horarios de traballo, ao respecto dos servizos e/ou postos obxecto de regulación no anexo I, comprensivo de calendarios laborais específicos–; en dita comunicación constará, no apartado consignado ao efecto, a conformidade do responsable/coordinador do servizo/unidade afectado, coa finalidade de que o mesmo acredite a compatibilidade do horario flexible solicitado polo empregado coa adecuada prestación do servizo (en caso de non existir un posto con tales funcións de responsabilidade/coordinación, deberá constar a conformidade do Concelleiro responsable do servizo/unidade afectado)  Dita comunicación –nos casos en que sexa necesaria, segundo o concretado anteriormente– deberá ser obxecto de contestación pola Alcaldía ou Concellaría con competencias delegadas en materia de persoal; se no prazo de 15 días naturais, contados desde a recepción da comunicación polo órgano competente, a persoa interesada non recibe notificación debidamente cursada sobre a súa denegación, entenderase que poderá desfrutar da modalidade de horario flexible solicitada, e con efectos durante o tempo que permaneza prestando servizos no mesmo posto, unidade e/ou servizo Excepcionalmente, poderá denegarse a prestación de servizos baixo esta modalidade de flexibilidade horaria por causas de necesidades do servizo, debidamente xustificadas, e mediante resolución motivada da Alcaldía ou Concellaría con competencias delegadas en xestión de persoal A denegación da flexibilidade horaria será susceptible dos correspondentes recursos, de conformidade coa normativa de aplicación.  A prestación do servizo en horario flexible autorizada poderá ser revisada e/ou suspendida, ben con carácter temporal, ben de forma permanente, pola concorrencia dalgunha das seguintes circunstancias: – Por causas que alteren substancialmente as condicións e os requisitos que motivaron a previa autorización. – Por pedimento do persoal afectado. – Por necesidades do servizo, debidamente motivadas. En todo caso, dita revisión ou suspensión, cando sexa imputable a causas alleas ao propio empregado, deberá ser obxecto da correspondente resolución motivada, por parte da Alcaldía ou Concellaría con competencias delegadas en materia de persoal, que será obxecto de comunicación, ao persoal afectado, cunha antelación mínima de 15 días naturais; igualmente, no caso de que dita revisión ou suspensión responda ao pedimento do propio empregado afectado, este deberá repetir o procedemento anteriormente descrito, con carácter xeral, para a comunicación do horario flexible. Igualmente, serán comunicadas á Xunta de Persoal e Comité de Empresa a relación de flexibilidades horarias denegadas, así como das suspensións que, ao respecto, se poidan producir, xunto coas correspondentes resolucións motivadas das mesmas. ● Xornada de verán Durante o período comprendido entre o 1 de xuño e o 30 de setembro, ambos inclusive, poderase establecer unha xornada intensiva de traballo, cunha redución dunha hora na xornada diaria e ordinaria de traballo, garantíndose, en todo caso, o cumprimento do horario troncal e de presenza obrigada que, para cada servizo, se teña fixado, así como a cobertura e apertura do servizo de rexistro e información os sábados, co horario habitualmente contemplado a este respecto. A redución horaria producida, con ocasión desta xornada de verán, se recuperará na forma que se fixe en cada un dos servizos afectados, conforme ás súas propias necesidades e respectando, en todo caso, a duración mínima da xornada laboral en cómputo anual. Esta redución de xornada quedará condicionada, igualmente, a que a prestación dos servizos quede debidamente garantida, polo que deberá adaptarse a esta circunstancia, de tal xeito que non resultará aplicable a aqueles servizos nos que, polas súas especiais características e necesidades, non sexa compatible coa súa adecuada cobertura. ● Medida adicional de conciliación e flexibilidade horaria Coa finalidade posibilitar a vixencia e aplicabilidade da especial medida de conciliación e flexibilidade horaria actualmente prevista no artigo 2.6.5. do vixente Acordo Regulador –que fixa a posibilidade de goce de días de libranza durante os períodos de Nadal e Semana Santa–, facéndoa igualmente extensible a todo o persoal municipal, de tal xeito que a mesma non supoña un menoscabo das particulares previsións e esixencias actualmente existentes en materia de xornada –especialmente no tocante ao cumprimento da xornada laboral mínima de obrigado cumprimento–, se adapte ás particulares necesidades e circunstancias actuais do Concello e, polo tanto, resulte compatible coa adecuada cobertura dos servizos municipais, dita medida deberá adecuarse aos seguintes criterios  Esta medida de conciliación e flexibilidade horaria será voluntaria e opcional para o persoal municipal e estará condicionada, en todo caso, á súa compatibilidade coa adecuada cobertura dos servizos afectados, así como á prestación dunhas horas de reforzo dos mesmos, nos termos do sinalado no parágrafo terceiro. En todo caso, en base a este criterio de servizo, e ante unha acreditación motivada, por parte dos responsables dos servizos, da imposibilidade de compatibilizar a súa adecuada cobertura e prestación con esta medida adicional de conciliación, esta non será obxecto de aplicación nos referidos servizos.  Poderán dispoñerse, con cargo a esta medida, dun máximo de horas de descanso e/ou ausencia xustificada no posto de traballo equivalente á duración da xornada, de obrigado cumprimento, en cómputo semanal, e que no momento actual se corresponde con 37,5 horas. Ditas horas deberán ser gozadas, preferentemente, durante período non lectivo de Nadal e Semana Santa dos centros educativos de infantil e primaria, e ata completar xornadas enteiras de traballo, debendo compatibilizarse, en todo caso, coa adecuada prestación dos servizos afectados. Se por ditas razóns de servizo, debidamente acreditadas, non fose posible ou recomendable, o seu goce, conforme a ditos criterios preferentes, este poderá realizarse, excepcionalmente, ao longo do ano en curso –con data máxima do 31 de xaneiro do ano seguinte–, ou mesmo sen completar xornadas completas.  Para poder dispoñer das horas de descanso e/ou ausencia xustificada antes indicadas, e con cargo a esta medida de conciliación, será preciso a realización, ao longo do ano, dunha serie de horas de reforzo do servizo ao que se vincule o persoal beneficiario, coa finalidade de paliar e contrarrestar os posibles déficits e/ou retrasos que se poidan derivar das referidas ausencias. En todo caso, estas horas de reforzo serán compensadas, aos efectos da determinación das horas de descanso/ausencia a gozar con cargo a esta medida de conciliación, conforme á mesma fórmula utilizada para a compensación dos servizos extraordinarios, salvo que o persoal afectado non teña cuberta a xornada mínima de obrigado cumprimento, en termos efectivos, ben en cómputo semanal, ben en cómputo anual –como consecuencia de eventuais incumprimentos do horario e xornada asignados, e/ou supostos de retraso e/ou impuntualidade–; suposto no que, das horas de reforzo, serán descontadas as necesarias para o cumprimento de dita xornada obrigada, mentres que as restantes serán imputables á esta medida de conciliación –sendo compensadas, en tempo de descanso, conforme o sistema utilizado para os servizos extraordinarios–. Ditas horas de reforzo deberán realizarse, preferentemente, ao marxe dos períodos fixados, en cada servizo, para a atención e información ao público. Premisa que se traducirá, no caso concreto do persoal vinculado a servizos afectados polo calendario laboral ordinario –e, polo tanto, afectado pola distribución de xornada e horarios de traballo fixados, con carácter xeral e ordinario, para o conxunto da administración municipal–, na necesidade de que ditas horas de reforzo sexan realizadas, preferentemente, en horario de tarde, dentro da mesma marxe horaria fixada para a realización do horario flexible nas tardes –isto é, de 16.00 a 19.30–. No caso do persoal vinculado a aqueles servizos especiais cun calendario, distribución de xornada e horarios específicos e que, polo tanto, non se poidan adaptar á norma anteriormente fixada, ditas horas de reforzo deberán realizarse, en todo caso, de tal modo que se garanta e/ou mellore a adecuada cobertura e satisfacción das súas particulares necesidades, debendo primarse, na medida do posible, a non coincidencia de ditas horas coas franxas horarias de atención e información ao público.  Os empregados interesados en ser beneficiarios desta medida, trala entrada en vigor das presentes instrucións, cubrirán o modelo de comunicación configurado ao efecto e facilitado polo órgano/unidade encargado da xestión de persoal, debendo ser presentado no Rexistro Xeral do Concello –a excepción daqueles supostos de persoal afectado polas previsións xa recollidas e reguladas, de xeito expreso e no relativo a esta medida adicional de conciliación e flexibilidade horaria, ao respecto dos servizos e/ou postos obxecto de regulación no anexo I, comprensivo de calendarios laborais específicos–. En dita comunicación se precisarán e concretarán as horas de reforzo a realizar, debendo constar, igualmente, no apartado consignado ao efecto, a conformidade do responsable/coordinador do servizo/unidade afectado, coa finalidade de que o mesmo acredite a adecuación e compatibilidade do solicitado coa correcta prestación e/ou necesidades do servizo (en caso de non existir un posto con tales funcións de responsabilidade/coordinación, deberá constar a conformidade do Concelleiro responsable do servizo/unidade afectado)  Dita comunicación –nos casos en que sexa necesaria, segundo o concretado anteriormente– deberá ser obxecto de contestación, e autorización, por parte da Alcaldía ou Concellaría con competencias delegadas en materia de persoal; se no prazo de 15 días naturais, contados desde a recepción da comunicación polo órgano competente, a persoa interesada non recibe notificación debidamente cursada sobre a súa denegación, entenderase por admitida e autorizada a súa solicitude, nos termos contidos na mesma, e con efectos durante o ano en curso. Con carácter xeral, de non producirse nova comunicación, por parte do persoal afectado, antes do 15 de decembro de cada ano, entenderase que seguirán vixentes as condicións previamente solicitadas, e autorizadas, ao respecto desta medida; todo ilo sen prexuízo das modificacións que, en calquera momento, e por aplicación das previsións contempladas, no punto seguinte, ao respecto dos supostos de revisión e/ou suspensión, poidan ser finalmente autorizadas. Excepcionalmente, poderá denegarse a solicitude de acollemento a esta medida por causas e/ou necesidades do servizo, debidamente xustificadas, e mediante resolución motivada da Alcaldía ou Concellaría con competencias delegadas en xestión de persoal. A denegación da flexibilidade horaria será susceptible dos correspondentes recursos, de conformidade coa normativa de aplicación.  A autorización para a dispoñibilidade e goce desta medida poderá ser revisada e/ou suspendida, ben con carácter temporal, ben de forma permanente, pola concorrencia dalgunha das seguintes circunstancias: – Por causas que alteren substancialmente as condicións e os requisitos que motivaron a previa autorización. – Por pedimento do persoal afectado. – Por necesidades do servizo, debidamente motivadas. En todo caso, dita revisión e/ou suspensión, cando sexa imputable a causa alleas ao propio empregado, deberá ser obxecto da correspondente resolución motivada, por parte da Alcaldía ou Concellaría con competencias delegadas en materia de persoal, que será obxecto de comunicación, ao persoal afectado, cunha antelación mínima de 15 días naturais; igualmente, no caso de que dita revisión e/ou suspensión responda ao pedimento do propio empregado afectado, este deberá repetir o procedemento anteriormente descrito, con carácter xeral, para a solicitude da medida. Igualmente, serán comunicadas á Xunta de Persoal e Comité de Empresa a relación de solicitudes denegadas, así como das revisións e/ou suspensións que, ao respecto, se poidan producir, xunto coas correspondentes resolucións motivadas das mesmas.  En todo caso, aos efectos da efectiva materialización desta medida adicional de conciliación e flexibilidade horaria, nos termos do finalmente autorizado para cada caso e, concretamente, do goce das horas de descanso e/ou ausencia xustificada correspondentes, o persoal afectado deberá proceder á formalizar a correspondente e previa comunicación –na que se concretará a forma e datas solicitadas para o desfrute das mesmas–, conforme ao mesmo procedemento e formulario fixados, nestas instrucións e para o conxunto do persoal municipal, para a solicitude e autorización de permisos e licenzas; a obrigada expresión da conformidade, en ditas comunicacións, por parte do responsable/coordinador do servizo/unidade afectado, deberá entenderse, naqueles supostos particulares de solicitudes de ditas horas de descanso ao marxe dos criterios preferentes de goce –polo tanto, ao marxe de Semana Santa e/ou Nadal, sen completar xornadas enteiras de traballo, e/ou máis alá da finalización do ano natural–, como a consideración e recomendación favorable para a autorización das mesmas, ao derivarse así unha maior adecuación e adaptación ás razóns e necesidades do servizo e/ou posto afectados.4.–Xornada laboral; xornadas e horarios especiais. Traballo nocturno, festivo e dispoñibilidade e/ou gardas localizables. ● Traballo nocturno Tendo en conta as previsións legais aplicables ao respecto e considerando, asemade, que nin no Convenio nin no Acordo Regulador vixentes no Concello de Fene, nada se especifica ao respecto, entenderase por traballo en período nocturno o efectuado entre as 10 da noite (22.00 horas.) e as 6 da mañá (06,00 horas). ● Traballo festivo Tendo en conta as previsións legais aplicables ao respecto e considerando, asemade, o especificamente contemplado, nesta materia, no Convenio e Acordo Regulador vixentes no Concello de Fene, entenderase por traballo en período festivo o realizado no tempo que medie entre as 22.00 horas da véspera de cada festivo ou día de libranza previsto no calendario laboral propio de cada servizo –de ser o caso–, e as 22.00 horas de cada festivo ou día de libranza; igualmente, tamén terá a consideración de traballo en período festivo o realizado no tempo que medie entre as 15.00 horas de cada sábado e as 22.00 de cada domingo. ● Dispoñibilidade e/ou gardas localizables Entenderase a concorrencia de dispoñibilidade e/ou gardas localizables naquelas situacións nas que, por razóns de servizo, e previo requirimento e autorización por parte do responsable do servizo afectado, o persoal municipal estea suxeito á cobertura dunhas quendas de servizo, ao marxe da súa xornada ordinaria de traballo e nas que, sen necesidade dunha prestación laboral efectiva, exista non obstante a obriga de estar localizable e disposto para a atención de posibles eventualidades e necesidades laborais excepcionais que no servizo poidan xurdir e cuxa cobertura resulte ineludible para o seu correcto funcionamento; cobertura de eventualidades e necesidades excepcionais que, en todo caso, se entenderá limitada e vinculada a supostos derivados de situacións de emerxencia, sobrevidas e/ou de imposible previsión previa, así como aos supostos de catástrofe, calamidade e/ou forza maior. Igualmente, de ter sido necesaria a prestación laboral efectiva durante ditas quendas de dispoñibilidade e/ou gardas localizables, coa finalidade de dar adecuada cobertura ás situacións excepcionais anteriormente descritas, as horas de traballo efectivo finalmente prestadas merecerán a consideración de servizos extraordinarios, dando lugar á compensación correspondente, nos mesmos termos do fixado, ao respecto, nas presentes instrucións. A prestación de quendas de dispoñibilidade e/ou gardas localizables será obxecto de compensación en tempo libre, xerando o dereito, por parte do persoal afectado, ao goce dun tempo de descanso/libranza equivalente ao da duración das referidas quendas de dispoñibilidade e/ou gardas localizables. Esta compensación horaria deberá materializarse, preferentemente, en xornadas de traballo completas, previa solicitude do empregado –conforme ao mesmo procedemento fixado para a solicitude de permisos e licenzas–, que deberá ser compatible, en todo caso, coa adecuada prestación dos servizos correspondentes; en casos excepcionais, en que non sexa posible a acumulación ata completar xornadas completas, e sempre que sexa compatible coa adecuada prestación do servizos, poderase autorizar o goce das compensacións en tempo inferior.5.–Xornada laboral; descansos e cómputo. Durante a xornada laboral ordinaria disporase dunha pausa cunha duración máxima de trinta minutos de descanso, computable como tempo de traballo efectivo, sempre que a xornada sexa de seis ou máis horas continuadas. Este descanso non poderá afectar á prestación dos servizos e, con carácter xeral, deberá efectuarse entre as 10.00 e as 12.30 horas. O persoal en réxime de xornada partida, gozará de dúas pausas de 15 minutos, distribuídas nas dúas partes da xornada laboral, e no medio de cada unha delas respectivamente, computándose, do mesmo xeito, como traballo efectivo. Igualmente, todo o persoal terá dereito a un descanso mínimo semanal de día e medio ininterrompidos que, como regra xeral, comprenderá a tarde do sábado e o domingo, ademais, entre a finalización dunha xornada e o comezo da seguinte mediará, como mínimo, un período de 12 horas; todo ilo sen prexuízo de situacións excepcionais e debidamente xustificadas e das particularidades existentes, ao respecto, nos servizos especias que, polas súas especias características e natureza, requiran dunha especial ordenación, resultando imposible a súa adecuación aos criterios ordinarios sobre distribución de xornada e horarios de traballo que, con carácter xeral, e para o conxunto da administración e persoal municipal, resulten aplicables. O tempo de traballo computarase de modo que tanto ao comezo como ao remate da xornada diaria, o traballador se atope no seu posto de traballo, considerándose como traballo efectivo aquel que sexa imprescindible para recoller, ordenar e gardar roupa, materiais e útiles de traballo; a mesma consideración terá o tempo utilizado para cumprir coas normas de seguridade e hixiene, así como os desprazamentos realizados dentro da xornada e que se deriven da propia organización do traballo. Para o persoal que desenvolva a súa actividade en lugares de traballo non fixos ou itinerantes, o cómputo da xornada normal de traballo computarse a partir da súa presenza no lugar/centro fixado para o comezo da xornada e/ou control horario ou, no seu caso, nos lugares/centros de recollida ou reunión establecidos, tanto na entrada como na saída do traballo. CUARTA.–SERVIZOS EXTRAORDINARIOS POR RAZÓN DE SERVIZO. No tocante a esta materia compre destacar a existencia actual, no Concello de Fene, dunha evidente confusión reguladora derivada, principalmente, da contradición e non coincidencia do previsto, ao respecto, no Convenio e Acordo Regulador vixentes, así como da propia falta de concreción e corrección regulatoria, de ambos textos, no tocante a súa definición e forma de compensación. Así, compre destacar, polo que respecta ao eido do persoal laboral, a falta da concreción na regulación contida, ao respecto, no Convenio Colectivo vixente –artigo 5.º, regulador das “horas extraordinarias”–, destacando a non clarificación respecto do propio concepto de servizos extraordinarios –non delimitando, de forma precisa, os supostos e circunstancias que darán lugar e motivarán a existencia dos referidos servizos extraordinarios–, ao mesmo tempo que tampouco se fixa a forma e criterios para a compensación, en tempo libre, de ditos servizos. Por outra banda, no tocante ao persoal funcionario, compre destacar que a regulación contida ao respecto –artigo 2.5., regulador das “horas extraordinarias”– adolece, igualmente, da mesma falta de clarificación respecto do propio concepto de servizos extraordinarios, así como da fixación da forma de compensación, tanto en tempo libre como en forma económica. Neste senso, compre destacar que, no tocante á forma de compensación, en tempo de descanso, dos servizos extraordinarios, non se pode dar por boa e acaída a remisión realizada neste artigo 2.5. do Acordo Regulador ao sistema fixado no anexo V, toda vez que, en estrito sentido, o mesmo ven a regular un réxime de compensación vinculado á realización de horas complementarias, e non servizos extraordinarios –concepto horario que, compre precisar, se deriva da lexislación laboral e que, en todo caso, non resulta extensible nin está previsto para o persoal funcionario–. Ademais, esta falta de concreción da forma de compensación, pola imposibilidade de aplicación do referido sistema do anexo V, tampouco quedaría cuberta pola previsión supletoria fixada neste mesmo artigo do Acordo Regulador –“ cando por ese mecanismo non sexa posible, aplicarase a normativa vixente en canto a horas extraodinarias”, toda vez que non existen previsión normativas de tipo xeral que veñen a regular esta cuestión, que ven sendo concretada no marco dos Acordo Reguladores, Acordos e/ou pactos asinados en cada Administración. Á vista de todo o anteriormente exposto, coa finalidade de proceder a unha oportuna clarificación, no Concello de Fene, do réxime regulador dos servizos extraordinarios, particularmente no que se refire a súa definición e compensación, de tal xeito que se eviten as confusións e baldeiros reguladores actualmente existentes, ao mesmo tempo que se garante unha regulación conxunta e igual para todo o persoal municipal, tanto laboral como funcionario –en consonancia coa propia homologación actualmente existente, entre ambos colectivos, no que a ordenación horaria e réxime retributivo se refire–, se configuran os criterios e normas que a continuación se relacionan e que, en todo caso, se adaptan ás previsións normativas actualmente aplicables ao respecto; 1.–Terán a consideración de servizos extraordinarios as horas de traballo prestadas fóra da xornada normal de traballo, con carácter excepcional, e coa finalidade de atender a extraordinarias e urxentes necesidades de servizo. Entenderase a existencia destas extraordinarias e urxentes necesidades de servizo cando concorran razóns de prevención ou reparación de sinistros ou danos, imprevistos, ausencias, acumulación de tarefas, interrupcións do servizo, alteracións nas quendas de persoal ou outras circunstancias de forza maior e/ou excepcionais, derivadas das actividades propias dos distintos servizos municipais, que requiran da súa urxente e ineludible cobertura e atención. A atención dos servizos extraordinarios fóra da xornada normal de traballo que respondan ás características definidas no parágrafo anterior, excluídas as motivadas por razóns de forza maior –para a reparación e prevención de sinistros e outros danos extraordinarios e urxentes–, terá carácter voluntario, sen que ningún empregado poida ser obrigado a facelas nin represaliado pola súa negativa. Tamén terán a consideración de servizos extraordinarios as horas necesarias para asistir a xuízos ou comparecencias fóra da xornada de traballo, derivados da prestación do servizo. Para estes efectos, computaranse un mínimo de 3,5 horas extraordinarias se o xuízo ou comparecencia ten lugar no mesmo partido xudicial, e de sete horas se trata dun partido distinto, sen prexuízo da xustificación oportuna. Igualmente, para o persoal da quenda de noite que teña que acudir a xuízo na mañá seguinte á da súa quenda, autorizaráselle a ausencia do servizo, para facilitar a asistencia ao xuízo, polo tempo necesario. Se o día convocado para asistir a declarar ó Xulgado o traballador estivera gozando do seu día de descanso e/ou libranza, será substituído por outro día de descanso, que serán dous no caso de que dita asistencia ao xulgado coincida co período de vacacións do persoal afectado.2.–As horas realizadas fóra da xornada normal de traballo só serán consideradas servizos extraordinarios, nos termos do exposto no punto anterior, cando previamente se autorice a súa realización, con carácter excepcional e coa finalidade de atender a extraordinarias e/ou urxentes necesidades de servizo, por parte do responsable e/ou concelleiro do servizo afectado, que deberá igualmente acreditar, posteriormente, a súa realización; as horas realizadas voluntariamente e sen causas xustificadas, non poderán ser reclamadas para a súa compensación como servizos extraordinarios. A tales efectos, e coa finalidade da determinación da existencia de servizos extraordinarios, como consecuencia dunha prestación horaria ao marxe da xornada normal de traballo, tomaranse como referencia os criterios fixados e aplicables, en cada momento, nos diferentes servizos municipais, no tocante á fixación e distribución ordinaria da xornada e horarios de traballo do persoal vinculado aos mesmos Igualmente, se considerarán servizos extraordinarios as horas as consumidas polo persoal que realice traballo a quendas na espera do relevo correspondente, sen prexuízo da esixencia da responsabilidade correspondente polo incumprimento do horario. Os responsables dos servizos ou unidades administrativas responderán persoalmente da certeza e efectividade da realización de servizos extraordinarios, así como da veracidade das circunstancias que xustifiquen a súa realización.3.–Para o debido control do número de horas extraordinarias feitas, levarase un rexistro, por servizos, co número de horas realizado trimestralmente que, en todo caso, será entregado tamén trimestralmente aos representantes dos traballadores.4.–A compensación por servizos extraordinarios será realizada, preferentemente, en tempo de descanso, e só excepcionalmente, e de xeito motivado, ante a imposibilidade de compensación horaria, se procederá a súa compensación económica, conforme aos criterios fixados no presente artigo. Esta compensación horaria deberá materializarse, preferentemente, en xornadas de traballo completas, dentro dos catro meses seguintes á realización dos servizos, previa solicitude dos empregados –conforme ao mesmo procedemento fixado para a solicitude de permisos e licenzas– que deberá ser compatible, en todo caso, coa adecuada prestación dos servizos correspondentes; en casos excepcionais, en que non sexa posible a acumulación ata completar xornadas completas, e sempre que sexa compatible coa adecuada prestación do servizos, poderase autorizar o goce das compensacións en tempo inferior.5.–O número máximo de horas de traballo, con consideración de servizos extraordinarios, que os empregados municipais poderán realizar non poderá exceder de 80 ao ano; non se computarán a estes efectos as motivadas pola necesidades de forza maior, para a reparación e prevención de sinistros e outros danos extraordinarios e urxentes, independentemente da súa compensación como hora extraordinaria.6.–A compensación por servizos extraordinarios, que se realizará, preferentemente, con tempo de descanso, se materializará conforme aos seguintes criterios; – Con carácter xeral, cada hora de traballo coa consideración de servizo extraordinario será compensada con 1,5 horas de descanso. – Cada hora de traballo coa consideración de servizo extraordinario realizado en domingo, festivo ou período nocturno, será compensada con 2 horas de descanso. – Cada hora de traballo coa consideración de servizo extraordinario realizado en período nocturno de domingo ou festivo –concorrencia de festividade e nocturnidade–, será compensada con 2,5 horas de descanso. Nos casos excepcionais de compensación económica, o réxime de valoración de ditas horas será o seguinte: – Con carácter xeral, cada hora de traballo coa consideración de servizo extraordinario será retribuída co valor dunha hora ordinaria de traballo incrementada no 50%. – Cada hora de traballo coa consideración de servizo extraordinario realizado en domingo, festivo ou período nocturno será retribuída co valor dunha hora ordinaria de traballo incrementada no 100%. – Cada hora de traballo coa consideración de servizo extraordinario realizado en período nocturno de domingo ou festivo –concorrencia de festividade e nocturnidade–, será retribuída co valor dunha hora ordinaria de traballo incrementada no 150%. A tales efectos, o valor da hora ordinaria de traballo calcularase dividindo as retribucións totais anuais (descontando, das mesmas, as retribucións de carácter persoal; antigüidade, produtividade, e demais retribucións de índole persoal e que non sexan propias do posto desempeñado), entre a xornada de traballo anual vixente en cada momento. En calquera caso, para a determinación das compensacións correspondentes, ben sexa en tempo libre ou, de ser o caso, en contías económicas, aplicaranse os seguintes criterios horarios: – Entenderase por traballo en período nocturno, o efectuado entre as 10 da noite (22.00 horas.) e as 6 da mañá (06.00 horas). – Entenderase por traballo en período festivo o realizado no tempo que medie entre as 22.00 horas da véspera de cada festivo ou día de libranza previsto no calendario laboral propio de cada servizo –de ser o caso–, e as 22.00 horas de cada festivo ou día de libranza; igualmente, tamén terá a consideración de traballo en período festivo o realizado no tempo que medie entre as 15.00 horas de cada sábado e as 22.00 de cada domingo. QUINTA.–LICENZAS, VACACIÓNS E PERMISOS.–PREVISIÓNS ESPECÍFICAS E NOVIDADES DE OBRIGADO CUMPRIMENTO.1.–Con independencia do regulado, de xeito específico, nas presentes instrucións, no tocante á regulación do réxime de licenzas, permisos e vacacións do persoal municipal estarase ao disposto, con carácter xeral, nas previsións normativas que resulten aplicables, ao respecto, en cada momento, así como ao previsto, de xeito particular, no Convenio Colectivo e Acordo Regulador vixentes Concello de Fene, en todo aquilo resulte adecuado á norma vixente e non teña sido obxecto de revisión expresa; todo ilo sen prexuízo das adecuacións e modificacións futuras que, como consecuencia das previsións normativas que resulten de aplicación en cada momento, sexa preciso realizar, previo proceso de tratamento e negociación coa representación legal do persoal municipal. Deste xeito, nas presentes instrucións –particularmente nos apartados 2.º e 3.º seguintes– se recollen as adecuacións e novidades que, no tocante á regulación do réxime de licenzas, permisos e vacacións, e como consecuencia das novidades normativas existentes ao respecto, resultan de obrigado cumprimento e observancia. Novidades normativas que se derivan, basicamente, do RD-Lei 20/2012, de 13 de xullo, de medidas temporais para garantir a estabilidade presupostaria e fomento da competitividade, que veu a incorporar importantes novidades con incidencia directa na prestación horaria e permanencia no posto de traballo dos empregados das Administración Públicas –que resultan aplicables a todo o persoal da Administración Local, tanto laborais como funcionarios–, e particularmente no referente a permisos e vacacións; se reducen os días de asuntos particulares –que se fixan nun máximo anual de tres–, e se suprimen os días adicionais, por antigüidade, tanto neste tipo de permiso, como no período de vacacións, e se contempla, igualmente, e de forma expresa, a suspensión das previsións contidas en Acordos, Pactos e/ou Convenios vixentes, á súa entrada en vigor, e que contradigan estas novas disposicións normativas (no caso da regulación dos días de asuntos particulares, as previsións do referido RD-Lei 20/202, deben ser complementadas, asemade, en relación coas novas previsións incorporadas, recentemente, pola Disposición adicional cuarta da Lei Orgánica 9/2013, de 20 de decembro, de Control da Débeda Comercial no Sector Público, que ven a incrementar en un o número máximo de días de permiso por asuntos particulares). Igualmente, coas presentes instrucións tamén se fixan unha serie de criterios e normas orientados á clarificar e facilitar o desenvolvemento, materialización, aplicación e xestión práctica do réxime de licenzas, permisos e vacacións aplicable ao persoal municipal, subsanando así a carencia e ausencia de regulación existente, a este respecto, tanto no Convenio como no Acordo Regulador actualmente vixentes; deste xeito, tamén se veñen a fixar unha serie de criterios e normas procedimentais aplicables na xestión e tramitación práctica de permisos, licenzas e vacacións, particularmente no tocante ás condicións e requisitos da súa solicitude, concesión e goce e que, en todo caso, se adaptan ás previsión normativas aplicables, actualmente, ao respecto, e se recollen no Anexo II.2.–Tendo en conta que, no tocante ao réxime de vacacións estarase ao disposto, con carácter xeral, nas previsións normativas que resulten aplicables en cada momento, na actualidade o persoal ao servizo do Concello de Fene terá dereito a desfrutar, en concepto de vacacións anuais retribuídas, de 22 días hábiles por ano completo de servizo, ou en forma proporcional ao tempo de servizos prestado, sen posibilidade de incrementar dito cómputo con motivo da antigüidade acreditada en cada caso. Como consecuencia disto, e dada a súa contradición coas referidas limitacións normativas actualmente aplicables na materia, débense entender suspendidas, e sen eficacia, as previsións contidas, ao respecto, no artigo 7.º do Convenio Colectivo –que prevé como período vacacional un mes–, así como no artigo 3.1.1. do Acordo Regulador de funcionarios –particularmente no referente á previsión dun período vacacional dun mes e da posibilidade de incorporar días a maiores de vacacións en función da antigüidade do persoal–. 3.–Tendo en conta que, no tocante ao réxime regulatorio do permiso por asuntos particulares do persoal municipal, se estará ao disposto, con carácter xeral, nas previsións normativas que resulten aplicables en cada momento, o persoal ao servizo do Concello de Fene terá dereito a dispoñer, como máximo, dos días ao ano que estableza, a este respecto e en cada momento, a normativa aplicable; previsión que, no momento actual, se traduce na posibilidade de gozar, con cargo ao permiso por asuntos particulares, dun máximo de catro días ao ano, sen posibilidade de incrementar, dito cómputo, con motivo da antigüidade acreditada en cada caso. Como consecuencia disto, e dada a súa contradición coas referidas limitacións normativas actualmente aplicables na materia, débese entender suspendida, e sen eficacia, a previsión contida, ao respecto, no Artigo 3.3.1. do Acordo Regulador de funcionarios, particularmente no referente á previsión da posibilidade de dispoñer de ata nove días ao ano, como máximo, con cargo ao permiso por asuntos particulares. SEXTA.–CONTROL E CUMPRIMENTO HORARIO.–XESTIÓN DE AUSENCIAS. A) Regulación e xustificación de ausencias.1.–A xestión e autorización, de ser o caso, das ausencias derivadas do exercicio dos dereitos recoñecidos en materia de vacacións, licenzas e/ou permisos, adecuarase aos criterios e procedemento establecidos, con carácter xeral, nas previsións normativas aplicables e, de xeito específico e particular, nas normas fixadas, a tal efecto, no Concello de Fene, e contidas no Anexo II.2.–O persoal estará obrigado a comunicar todas aquelas ausencias que se produzan, ao comezo da xornada laboral, mediante o correspondente aviso ao superior inmediato ou responsable da unidade/servizo de pertenza, seguíndose igual procedemento no caso de ser causa sobrevida durante a xornada laboral. Todas as ausencias e faltas de puntualidade e permanencia de persoal no seu posto de traballo, calquera que sexa a súa causa, requirirán o aviso inmediato ao responsable da unidade/servizo correspondente, así como a súa posterior xustificación acreditativa, que será presentada ao órgano/unidade que se encargue da xestión de persoal e recursos humanos. Nos supostos de incapacidade temporal, risco durante o embarazo e risco durante a lactación natural, a presentación do parte médico acreditativo deberá realizarse, como máximo, ao cuarto día dende o inicio da mesma. Os sucesivos partes médicos de confirmación, así como os informes médicos de ratificación, coa periodicidade que regulamentariamente proceda, deberán presentarse no órgano e/ou unidade encargada da xestión de recursos humanos, no prazo máximo de tres días desde a súa expedición; así mesmo, unha vez expedido o parte médico de alta, a incorporación ao posto de traballo deberase producir no primeiro día de traballo/laborable inmediatamente posterior á data de alta, achegando nese momento o citado parte. Nos casos de ausencia parcial ao posto de traballo, como consecuencia da asistencia a consulta, proba ou tratamento médico, dito período de tempo se considerará como de traballo efectivo, sempre que a ausencia se limite ao tempo indispensable e se xustifique, adecuadamente, a asistencia do empregado á hora fixada para a cita médica.3.–As ausencias e faltas de puntualidade e permanencia do persoal que non queden debidamente xustificadas, conforme aos criterios sinalados, darán lugar á correspondente dedución proporcional de haberes, sen prexuízo das medidas disciplinarias que procedan. Serán consideradas como xustificadas todas aquelas ausencias autorizadas e derivadas do exercicio dos dereitos recoñecidos, na normativa vixente, en materia de vacacións, licenzas, permisos e incapacidade laboral, así como aqueloutras ausencias amparadas por norma, e/ou que teñan sido obxecto de autorización, e que sigan o procedemento legalmente establecido para a súa concesión e xustificación acreditativa, así como os criterios e normas fixados, para ese efecto, nas presentes instrucións. Igualmente, tamén merecerán esta consideración, non dando lugar á dedución retributiva fixada na Disposición Adicional Trixésimo Oitava da Lei 17/2012, de Presupostos Xerais do Estado para o ano 2013, os casos de ausencia, durante a totalidade dunha da xornada ordinaria de traballo, e ata un máximo de catro días ao longo do ano, por causa de enfermidade ou accidente que no de lugar a unha situación de incapacidade temporal, e sen que se teña expedido, polo tanto, parte medico de baixa ao respecto. Neste caso, deste cómputo total de catro días, só tres poderán ter lugar en días consecutivos, e todo ilo sen prexuízo de que exista a obriga de que ditas ausencias deban ser comunicadas, coa maior celeridade posible, ao superior directo ou responsable da unidade ou servizo, así como obxecto de posterior xustificación e acreditación documental, tan pronto como se teña producido a reincorporación, e que se realizará mediante comunicación formal de dita ausencia a través do mesmo impreso formalmente habilitado no Concello para a solicitude de permisos/licenzas (que deberá ser igualmente presentado, a través de Rexistro Xeral, e coa correspondente sinatura do responsable do servizo). 4.–Non obstante, sen prexuízo do fixado anteriormente, aquelas ausencias e faltas de puntualidade e/ou permanencia que non se deriven dos supostos contemplados no punto anterior, ou respecto das que non se poida achegar xustificación acreditativa, e que non supoñan, de xeito acumulado, máis de tres horas ao mes, ou trinta horas ao ano, tamén terán a consideración de xustificadas, non procedendo, polo tanto, dedución retributiva ningunha; todo isto sen prexuízo de que exista a obrigación de que ditas ausencias deban ser comunicadas, con carácter inminente, ao superior inmediato ou responsable do centro ou servizo. En todo caso, no momento en que se superen os mencionados cómputos horarios, ben sexan as tres horas en cómputo mensual, ou as trinta horas en cómputo anual, procederase á dedución retributiva proporcional, considerando, para ese efecto, a totalidade de horas de ausencia contabilizadas, a contar dende a primeira. B) Control e seguimento do cumprimento horario.1.–Todo o persoal ao servizo do Concello de Fene está obrigado ao cumprimento das xornadas e horarios de traballo establecidos no correspondente calendario laboral e servizo e, en xeral, das normas contidas na presentes instrucións. Con esta finalidade, e co obxecto da obtención de información sistemática e periódica sobre o cumprimento de devanditas xornadas e horarios de traballo, así como sobre os niveis de absentismo que se produzan, todo o persoal terá a obrigación de acreditar/fichar a súa presenza/ausencia no posto de traballo, tanto ao comezo como ao final de cada xornada, así como cada vez que se abandonen os centros de traballo e nas ausencias e retornos que se prevén nas presentes instrucións ou, no seu caso, sexan previstas en futuras regulacións; o devandito control materializarase mediante os sistemas e criterios previstos no Concello, en cada momento e servizo, a tal efecto.2.–O xestión do control do cumprimento horario, de conformidade cos criterios fixados nas presentes instrucións, será competencia do órgano/unidade encargado da xestión de recursos humanos, sen prexuízo da colaboración activa que, a este respecto, deben ofrecer os responsables dos distintos servizos e/ou unidades que, en todo caso, sempre deberán comunicar ao seu superior inmediato, así como ao órgano ou unidade encargado da xestión de recursos humanos, toda falta de asistencia ou permanencia inxustificada do persoal ao seu cargo. En calquera caso, o órgano ou unidade encargadosda xestión de recursos humanos facilitará a cada empregado a información que, de ser o caso, sexa necesaria para executar o seu control horario.3.–A responsabilidade directa do cumprimento da xornada e do horario de traballo corresponde a cada un dos empregados, estando obrigados á utilización correcta dos medios e sistemas existentes, en cada momento, para o control da asistencia e puntualidade. ANEXO I CALENDARIOS LABORAIS ESPECÍFICOS CRITERIOS ESPECÍFICOS APLICABLES EN SERVIZOS MUNICIPAIS CUNHA ESPECIAL ORDENACIÓN DO TEMPO DE TRABALLO, DISTRIBUCIÓN DE XORNADA E/OU HORARIOS LABORAIS Consideracións e previsións xerais 1.–No presente anexo se inclúen as previsións e criterios específicos aplicables naqueles servizos especiais que, polas súas particularidades e natureza, requiren dunha especial ordenación horaria, resultando imposible a súa adecuación aos criterios sobre calendario laboral, distribución de xornada e/ou horarios de traballo fixados, con carácter xeral e ordinario, para o conxunto da administración e persoal municipal. En todo caso, a aplicación dos criterios específicos previstos ao respecto –nos termos do a continuación fixado–, garantirá o cumprimento dunha xornada mínima de traballo, por parte do persoal vinculado a estos servizos especiais, equivalente á do restante persoal municipal, así como a adecuada prestación e/ou cobertura do mesmos. Igualmente, en todo o non expresamente previsto e contemplado, con carácter específico para os servizos e/ou postos a continuación relacionados, no tocante á ordenación do tempo de traballo, calendario, xornada laboral e presenza/ausencia no posto de traballo, estarase ao previsto e vixente, con carácter xeral e ordinario –e nos termos do fixado nas presentes instrucións–, para o conxunto do persoal e servizos do Concello de Fene, en todo aquilo que resulte compatible coas peculiares necesidades e natureza dos propios servizos e/ou postos.2.–Tendo en conta a realidade actual do Concello, así como os servizos actualmente prestados, se considera necesaria a fixación dunha serie de criterios e previsións específicas, en materia de ordenación do tempo de traballo, calendario laboral, distribución de xornada e/ou horarios de traballo –ao marxe dos fixados, con carácter xeral e ordinario, para o conxunto da administración e persoal municipais–, nos servizos e/ou postos que a continuación se relacionan, nos termos e co alcance expresamente fixados a tal efecto, e con vixencia dende a aprobación das presentes instrucións; todo ilo sen prexuízo das modificacións e actualizacións que, segundo a evolución da propia actividade municipal, así como das propias necesidades dos seus servizos, e/ou por outras causas motivadas, sexa preciso realizar con posterioridade e/ou con motivo do inicio de seguintes exercicios, previo informe e tratamento coa representación legal do persoal. Así, as previsións e criterios aquí recollidos se entenderán vixentes, e automaticamente prorrogados, salvo expresas e posteriores actualizacións, modificacións e/ou supresións que, previo proceso de informe e tratamento coa representación do persoal municipal, en calquera momento –por necesidade ou oportunidade– ou, no seu caso, con motivo das configuración dos calendarios laborais de cada novo ano, se poidan materializar.3.–A distribución ordinaria da xornada e horarios de traballo que se fixa, para os distintos servizos, postos e/ou centros, contempla e se adecúa, en todo caso, ás previsións existentes, ou que no seu caso puideran existir, ao respecto dos días/horarios de apertura, peche e/ou cobertura dos mesmos. Compre precisar, asemade, e de conformidade co previsto nas presentes instrucións, que cando se prevea o peche das instalacións/centros, debido á inactividade estacional dos servizos correspondentes, os períodos de goce das vacacións do persoal afectado coincidirán, cando menos na parte proporcional, coa referida franxa temporal de peche. En todo caso, a presente fixación de xornada e horarios ordinarios de traballo responde a unha compatibilización e adecuación que, na medida do posible, se ten realizado entre as propias necesidades de servizo coas preferencias e/ou necesidades do persoal afectado, particularmente no tocante á configuración de medidas/criterios de flexibilización horaria, e que foi obxecto de formalización mediante acordo adoptado, ao respecto, pola representación legal da Administración Municipal e dos empregados municipais. Non obstante, en todos aqueles supostos de servizos e/ous postos nos que non se teña recollido, de xeito expreso, previsión algunha no tocante á medida adicional de conciliación e flexibilidade, e de conformidade co previsto nas presentes instrucións, o persoal afectado poderá optar por acollerse á mesma, de forma voluntaria, e sempre que cumpra cos mesmos criterios, requisitos e procedemento fixados, ao respecto, para o conxunto do persoal municipal; debendo acreditar, en todo caso, a existencia e/ou prestación das horas de reforzo do servizo necesarias para a materialización das horas de descanso e/ou ausencia xustificada solicitadas con cargo a esta medida adicional de conciliación –tendo en conta, a este respecto, e ao igual que xa se ten previsto nos supostos recollidos neste anexo, que as horas de exceso sobre a xornada mínima de obrigado cumprimento que, no seu caso, se poidan acreditar, como consecuencia da prestación/cumprimento efectivo da distribución ordinaria de xornada fixada para os postos e/ou servizos en cuestión, poderán ser imputadas dentro das referidas horas de reforzo–. ………………………………………………………………………………………………………………………… 1.–OBRAS E SERVIZOS BÁSICOS.1.1.–VÍAS, OBRAS, MANTEMENTO DE INFRAESTRUTURAS, XARDINERÍA E LIMPEZA VIARIA a) Criterios xerais aplicables en materia de distribución ordinaria da xornada e horarios de traballo. A xornada ordinaria de traballo desenvolverase, con carácter xeral, por parte do persoal vinculado a estos servizos, de luns a venres, entre as 7.50 e as 15.00 horas de cada día. O tempo de traballo restante, ata completar a xornada laboral mínima de obrigado cumprimento, prestarase en sábado, a razón de 1 sábado de cada 4, cunha duración de 6 horas de traballo, a desenvolver, con carácter xeral e ordinario, entre as 8.00 e as 14.00 horas. A prestación das referidas quendas de traballo ordinario, os sábados, organizarase en base a un cuadrante de distribución anual das mesmas, de carácter equitativo e igualitario, no que se inclúa todo o persoal vinculado a estos servizos –salvo causa motivada e xustificable– e configurado, ao efecto, para cada exercicio. b) Outras previsións e/ou criterios específicos aplicables. HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que se ven de fixar para estos servizos, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal.1.2.–RECOLLIDA DE LIXO. a) Criterios xerais aplicables en materia de distribución ordinaria da xornada e horarios de traballo. A xornada ordinaria de traballo desenvolverase, con carácter xeral, por parte do persoal do servizo, de luns a venres, entre as 6.50 e as 13.30 h. horas de cada día. O tempo de traballo restante, ata completar a xornada laboral mínima de obrigado cumprimento prestarase, por parte de cada un dos empregados vinculados e este servizo, en sábados alternos –1 de cada dous–, con quendas de traballo de idéntica duración e franxa horaria. A prestación das referidas quendas de traballo, os sábados, organizarase en base a un cuadrante de distribución anual da mesmas, de carácter equitativo e igualitario, que garantirá dita prestación alterna, no que se incluirá todo o persoal vinculado a este servizo –salvo causa motivada e xustificable–, e que será configurado, ao efecto, para cada exercicio. b) Outras previsións e/ou criterios específicos aplicables. HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que se ven de fixar para o servizo, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal.1.3.–CEMITERIO. Criterios xerais aplicables en materia de distribución ordinaria da xornada e horarios de traballo. O persoal vinculado á cobertura deste servizo –actualmente o persoal ocupante das prazas de oficial sepultureiro–, deberá adecuarse a unha distribución ordinaria da súa xornada de traballo que garanta, en todo caso, a cobertura do horario de apertura ao público das instalacións de libre acceso, nos termos do a continuación sinalado; Cobertura que se deberá realizar, en todo caso, de forma que se garanta o cumprimento, por parte do persoal do servizo, da xornada laboral mínima de obrigado cumprimento, así como unha distribución equitativa e rotatoria das quendas que, no seu caso, sexa preciso establecer.1.4.–LIMPEZA EDIFICIOS MUNICIPAIS Criterios xerais aplicables en materia de distribución ordinaria da xornada e horarios de traballo A xornada ordinaria de traballo desenvolverase, con carácter xeral, de luns a venres, cunha duración de 7 horas e 30 minutos, e a realizar en dúas franxas horarias distintas e aplicables a cada un dos dous grupos de traballo nos que se organizará a prestación laboral ordinaria do servizo e nos que se integrará o persoal adscrito ao mesmo. ● Franxa horaria A: 14.00 a 21.30 h. ● Franxa horaria B: 14.30 a 22.00 h.1.5.–CONSERXERÍAS Criterios xerais aplicables en materia de distribución ordinaria da xornada e horarios de traballo 1 HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que se ven de fixar para estos servizos e postos, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal. ………………………………………………………………………………………………………………………… 2.–POLICÍA LOCAL a) Criterios xarais aplicables en materia de distribución ordinaria da xornada e horarios de traballo – A XORNADA ORDINARIA DE TRABALLO desenvolverase, con carácter xeral, por parte do persoal do servizo, en quendas de traballo de 14 horas –a realizar entre as 7.30 e as 21.30 horas–, que serán prestadas cunha secuencia 1 x 2 (unha día de traballo e dous de libranza). A prestación das referidas quendas de traballo organizarase en base a un cuadrante de distribución anual de ditas quendas, de carácter rotativo e igualitario, que garantirá a súa distribución equitativa, no que se incluirá todo o persoal vinculado a este servizo –salvo causa motivada e xustificable–, e que será configurado, ao efecto, para cada exercicio. – A distribución de xornada que se ven de fixar e, polo tanto, das quendas de traballo a realizar polo persoal do servizo, se realizará sen ter en conta os días que, con carácter xeral e ordinario para o conxunto do persoal e servizos municipais, teñan a consideración de festivos e non laborables; de tal xeito que, a determinación dos días ordinarios de libranza e/ou descanso e, polo tanto, non laborables, virá dada polo fixado, ao efecto, no cuadrante de distribución de quendas de traballo que se teña configurado polo propio servizo. En todo caso, na efectiva distribución da xornada anual de traballo e, polo tanto, das correspondentes quendas de traballo do persoal do servizo, si que se deberán ter en conta os día de vacacións legalmente correspondentes. b) Outras previsións e/ou criterios específicos aplicables – PERMISOS E LICENZAS. –Aos efectos da solicitude e goce, por parte do persoal do servizo suxeito ao sistema de quendas de traballo antes definido, de permisos e licenzas cuxo alcance e/ou duración se computen en días, as quendas de 14 horas deberán ser consideradas como a acumulación de dúas xornadas de traballo; previsión que, en todo caso, non resultará aplicable aos supostos de permisos por asuntos particulares, nin tampouco ao supostos de permisos/ausencias xustificadas derivados da coincidencia en sábado de festividades laborais de ámbito nacional, e non substituíbles pola Comunidade Autónoma, nin aos igualmente derivados da prestación laboral efectiva o 24 e 31 de decembro ou da súa coincidencia en domingo, festivo, sábado, día non laborable ou de libranza, nin aqueles que se deriven da asistencia a xuízos e/ou comparecencias xudiciais. – QUENDAS DE DISPOÑIBILIDADE E/OU GARDAS LOCALIZABLES. –O persoal vinculado a este servizo tamén estará suxeito á prestación, por razóns do servizo, e previo requirimento e autorización por parte do responsable do mesmo, dunha serie de quendas de dispoñibilidade e/ou gardas localizables –co alcance e nos termos do regulado e previsto ao respecto, e con carácter xeral para o conxunto do persoal e administración municipal, nas presentes instrucións–. Con tal fin, e nos termos do anteriormente sinalado, o persoal do servizo estará suxeito e terá disposición á prestación, ao longo do ano, de 5 quendas de dispoñibilidade e/ou gardas localizables, que xerarán, por parte do persoal afectado, o dereito á súa compensación en tempo libre, de conformidade e nos termos do previsto e regulado, ao respecto deste tipo de situacións e compensacións de dispoñibilidade e/ou gardas localizables, para o conxunto do persoal municipal (conforme ao sistema de compensación fixado nas presentes Instrucións para os supostos de quendas de dispoñibilidade e/ou gardas localizables).………………………………………………………………………………………………………………………. 3.–CULTURA, DEPORTES E BIBLIOTECA.3.1.–PROMOCIÓN CULTURAL a) Criterios xerais aplicables en materia de distribución ordinaria da xornada e horarios de traballo * (Responsable Museo). –Horario adaptado á redución de xornada concedida ao empregado que actualmente desempeña o posto (32,5 h. semanais de promedio). 3.2.–PROMOCIÓN DEPORTIVA Criterios xerais aplicables en materia de distribución ordinaria da xornada e horarios de traballo 3.3.–SERVIZOS ADMINISTRATIVOS XERAIS Criterios xerais aplicables en materia de distribución ordinaria da xornada e horarios de traballo 3.4.–BIBLIOTECA Criterios xerais aplicables en materia de distribución ordinaria da xornada e horarios de traballo 1 HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que se ven de fixar para este posto, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal.2 (Persoal de apoio). –Horario adaptado á xornada a tempo parcial do empregado que actualmente desempeña o posto ………………………………………………………………………………………………………………………… 4.–BENESTAR SOCIAL E IGUALDADE 4.1.–ATENCIÓN PRIMARIA Criterios xerais aplicables en materia de distribución ordinaria da xornada e horarios de traballo 1 (Traballador/a social 03). –Horario adaptado á redución de xornada concedida ao empregado que actualmente desempeña o posto (32,5 h. semanais de promedio) 2 (Pedagogo/a). –Con acollemento á posibilidade de redución horaria prevista para a xornada de verán; dita redución será compensada, ata a cobertura da xornada laboral mínima de obrigado cumprimento, en termos anuais, mediante a prestación laboral, con arranxo ás propias necesidades do servizo, en tardes e sábados a realizar ao marxe do referido período de xornada de verán e a maiores da xornada ordinaria de traballo que se ven de especificar.4.2.–AXUDA NO FOGAR  FUNCIÓNS TÉCNICO/ADMINISTRATIVAS Criterios xerais aplicables en materia de distribución ordinaria da xornada e horarios de traballo  FUNCIÓNS OPERATIVAS (auxiliares axuda no fogar) a) Criterios xerais aplicables en materia de distribución ordinaria da xornada e horarios de traballo A xornada ordinaria de traballo desenvolverase, con carácter xeral, por parte do persoal vinculado a este servizo, de luns a sábado, en horario de mañá e con alternancia de franxas horarias de prestación, segundo as propias necesidades do servizo e/ou usuarios do mesmo, dentro dun intervalo que abranguerá dende as 7.45 ata as 15:10 h; distribución horaria que garantirá, en todo caso, o cumprimento por parte do persoal da xornada laboral mínima. b) Outras previsións e/ou criterios específicos aplicables QUENDAS DE DISPOÑIBILIDADE E/OU GARDAS LOCALIZABLES. –O persoal vinculado a este servizo (funcións operativas de axuda no fogar) tamén estará suxeito á prestación, por razóns do servizo, e previo requirimento e autorización por parte do responsable do mesmo, dunha serie de quendas de dispoñibilidade e/ou gardas localizables –co alcance e nos termos do regulado e previsto ao respecto, e con carácter xeral para o conxunto do persoal e administración municipal, nas presentes instrucións–. Con tal fin, e nos termos do anteriormente sinalado, o persoal do servizo estará suxeito e terá disposición á prestación, ao longo do ano, de quendas de dispoñibilidade e/ou gardas localizables por unha contía total de 37,5 horas; previsión específica que, aos efectos da súa compensación, se traducirá na consideración de ditas quendas como horas de reforzo do servizo e, polo tanto, computables aos efectos da posibilidade de desfrute da medida adicional de conciliación e flexibilidade horaria prevista para o persoal municipal. Así, e como consecuencia desta esixencia de quendas de dispoñibilidade e/ou gardas localizables, o persoal vinculado a este servizo poderá desfrutar do máximo de horas de descanso e/ou ausencia xustificada previsto con cargo a esta medida adicional de conciliación –37,5 h.–, nos termos e co alcance fixados, ao respecto, para o restante persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao mesmo procedemento fixado, ao efecto e respecto desta medida, para o conxunto do persoal municipal.4.3.–IGUALDADE E ATENCIÓN SOCIOFAMILIAR Criterios xerais aplicables en materia de distribución ordinaria da xornada e horarios de traballo 4.4.–SERVIZOS ADMINISTRATIVOS XERAIS Criterios xerais aplicables en materia de distribución ordinaria da xornada e horarios de traballo ………………………………………………………………………………………………………………………… 5.–PROMOCIÓN ECONÓMICA E EMPREGO Criterios xerais aplicables en materia de distribución ordinaria da xornada e horarios de traballo 1 Dentro da distribución ordinaria da xornada laboral fixada para este posto, tamén se incluirá a prestación laboral efectiva en certos sábados, domingos, festivos e tardes/noites ao longo do ano, segundo necesidades do servizo, co fin da adecuada cobertura das actividades e/ou eventos propios, e cunha contía total máxima de 25 horas anuais; ditas horas merecerán a consideración de horas de reforzo e, polo tanto, computables ao efecto da posibilidade de goce da medida adicional de conciliación e flexibilidade horaria prevista para o persoal municipal; en todo caso, aos efectos da efectiva materialización desta medida e, polo tanto, das horas de descanso correspondentes, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal.2 Dentro da distribución ordinaria da xornada laboral fixada para este posto, tamén se incluirá a prestación laboral efectiva en certos sábados ao longo do ano, segundo ás necesidades do propio servizo, e nunha contía total máxima de 25 horas anuais; ditas horas merecerán a consideración de horas de reforzo e, polo tanto, computables ao efecto da posibilidade de goce da medida adicional de conciliación e flexibilidade horaria prevista para o persoal municipal; en todo caso, aos efectos da efectiva materialización desta medida e, polo tanto, das horas de descanso correspondentes, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal. ………………………………………………………………………………………………………………………… 6.–RADIO MUNICIPAL Criterios xerais aplicables en materia de distribución ordinaria da xornada e horarios de traballo 1 HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que se ven de fixar para estos postos, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal. ………………………………………………………………………………………. 7.–CALIDADE E NOVAS TECNOLOXÍAS Criterios xerais aplicables en materia de distribución ordinaria da xornada e horarios de traballo ………………………………………………………………………………………………………………………… 8.–ARQUIVO a) Criterios xerais aplicables en materia de distribución ordinaria da xornada e horarios de traballo A XORNADA ORDINARIA DE TRABALLO desenvolverase, con carácter xeral, por parte de cada un dos empregados vinculados a este servizo, de luns a venres, entre as 8.00 e as 15.00 horas de cada día. O tempo de traballo restante ata completar a xornada laboral mínima de obrigado cumprimento prestarase, nunha tarde á semana (segundo necesidades do servizo), entre as 16.30 e as 20.00 h. Durante o período comprendido entre o 1 de xuño e o 30 de setembro, a xornada laboral ordinaria desenvolverase, de luns a venres, en horario de 8.00 a 15.00 h. Dentro da distribución ordinaria da xornada fixada para este servizo, tamén se incluirá a prestación laboral efectiva en 7 tardes (xoves), a maiores, ao longo dos meses de outubro e novembro, e cun horario de 16.30 a 20.00 h; ditas horas merecerán a consideración de horas de reforzo e, polo tanto, computables ao efecto da posibilidade de goce da medida adicional de conciliación e flexibilidade horaria prevista para o persoal municipal. b) Outras previsións e/ou criterios específicos aplicables HORAS DE REFORZO CON CARGO Á MEDIDA ADICIONAL DE CONCILIACIÓN E FLEXIBILIDADE HORARIA. –As horas computables por riba da xornada mínima de obrigado cumprimento, como consecuencia da prestación efectiva da xornada laboral conforme á distribución ordinaria que anteriormente se ven de fixar, merecerán a consideración de horas de reforzo e, polo tanto, imputables aos efectos da posibilidade de goce da medida adicional de conciliación e flexibilidade horaria prevista para o persoal municipal. Así, e como consecuencia do efectivo cumprimento desta particular distribución ordinaria da xornada laboral, o persoal afectado poderá desfrutar do máximo de horas de descanso e/ou ausencia xustificada previstas con cargo a esta medida adicional de conciliación –37,5 h.–, nos termos e co alcance fixados, ao respecto, para o conxunto do persoal municipal; en todo caso, aos efectos da efectiva materialización desta medida e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal. …………………………………………………………………………………. 9.–OUTROS SERVIZOS E/OU POSTOS  AXENTE NOTIFICADOR Criterios xerais aplicables en materia de distribución ordinaria da xornada e horarios de traballo 1 Dentro da distribución ordinaria da xornada laboral que se ven de especificar para este posto, tamén se incluirá a prestación laboral efectiva, e maiores, en certas tardes e sábados ao longo de ano, segundo as propias necesidades de servizo, e cunha contía total máxima de 25 horas anuais; ditas horas merecerán a consideración de horas de reforzo e, polo tanto, computables ao efecto da posibilidade de goce da medida adicional de conciliación e flexibilidade horaria prevista para o persoal municipal. En todo caso, aos efectos da efectiva materialización desta medida e, polo tanto, das horas de descanso correspondentes, o persoal afectado deberá proceder á formalizar a correspondente e previa comunicación, conforme ao procedemento fixado, ao efecto e respecto desta medida, para o conxunto do persoal municipal. ANEXO I. bis. CUADRANTE PARA A COBERTURA DO SERVIZO DE REXISTRO XERAL E INFORMACIÓN OS SÁBADOS, ASÍ COMO O 24 E 31 DE DECEMBRO, DO ANO 2014 A cobertura do servizo de Rexistro Xeral e Información, os sábados (a excepción de coincidir en festivo) e o 24 e 31 de decembro, que se realizará en horario de 9.30 a 13.30 horas e con carácter rotatorio e equitativo entre o persoal municipal con categoría de auxiliar e/ou administrativo, adecuarase ao seguinte cuadrante configurado, ao efecto, para o presente exercicio. O presente cuadrante deberá ser obxecto da oportuna actualización e revisión anual, ao obxecto da súa adecuación ás particularidades de cada nova anualidade; todo ilo sen prexuízo das puntuais modificacións que, por causa motivada e/ou razón de servizo, puideran ser necesarias ao longo do presente exercicio. Se como consecuencia da cobertura deste servizo, os sábados, se producira un incremento da duración da xornada laboral de obrigado cumprimento, en cómputo semanal –37,5 h.– e, polo tanto, e de conformidade co previsto nas presentes instrucións, ditas horas de exceso xerasen o dereito á súa consideración e compensación como servizos extraordinarios, o persoal afectado poderá optar, alternativamente, por imputar as mesmas dentro das horas de reforzo que dan dereito ao goce da medida adicional de conciliación e flexibilidade horaria prevista para o conxunto do persoal municipal. Así, como consecuencia de súa imputación, por vontade do traballador, dentro das horas de reforzo, o persoal afectado poderá gozar do tempo de descanso e/ou ausencia xustificada que, por aplicación do sistema de compensación previsto para esta medida adicional de conciliación, lle corresponda, nos mesmos termos do fixado, ao respecto, para o conxunto do persoal municipal; en todo caso, aos efectos da efectiva materialización desta compensación e, polo tanto, das referidas horas de descanso, o persoal afectado deberá proceder á formalizar a correspondente e previa comunicación, conforme ao mesmo procedemento fixado, ao efecto e respecto desta medida adicional, para o conxunto do persoal municipal. ANEXO II NORMAS E CRITERIOS PARA A XESTIÓN E TRAMITACIÓN DA SOLICITUDE, CONCESIÓN E GOCE DE VACACIÓNS, PERMISOS E LICENZAS Norma xeral En todo o non previsto, de xeito específico, nas presentes instrucións, no tocante ás normas e criterios que deban rexer a aplicación e desenvolvemento práctico da xestión e tramitación da solicitude, concesión e goce de vacacións, permisos e licenzas, estarase ao previsto, ao respecto, nas Instrucións sobre réxime de vacacións, permisos e licenzas contidas na Resolución da Dirección Xeral de Función Pública de 12 de marzo de 2013 ou, de ser o caso, naqueloutras instrucións que veñan a substituír á mesmas, en todo aquilo que resulte compatible coa propia realidade e circunstancias municipais e adecuado ás previsións normativas vixentes en cada momento. I.–VACACIÓNS 1.–De conformidade coas previsión normativas actualmente aplicables ao respecto, as vacacións anuais retribuídas do persoal ao servizo do Concello de Fene terán unha duración de vinte e dous días hábiles anuais por ano completo de servizo, ou en forma proporcional ao tempo de servizos efectivos; para estes efectos, os sábados non serán considerados días hábiles, sen prexuízo das adaptacións e previsións particulares contempladas, a este respecto, no servizos especiais con distribución de xornada e horarios de traballo específicos.2.–As vacacións gozaranse polos empregados municipais, de forma obrigatoria e, de xeito preferente e ordinario, dentro do ano natural e ata o trinta e un de xaneiro do ano seguinte, atendendo sempre a razóns de servizo.3.–As vacacións gozaranse, previa autorización, atendendo a razóns de servizo, e en períodos mínimos de cinco días hábiles consecutivos. Non obstante, e sempre que as necesidades do servizo o permitan, poderase solicitar o goce independente de ata un máximo de 5 días hábiles por ano natural. En calquera caso, cando se prevea o peche das instalacións debido á inactividade estacional de determinados servizos públicos, os períodos de desfrute das vacacións coincidirán, cando menos na parte proporcional, na franxa temporal de peche.4.–Para os efectos de determinar o período computable para o cálculo das vacacións anuais, as ausencias do traballo por motivos independentes da vontade do empregado público, tales como enfermidade, accidente ou maternidade, así como aqueloutras derivadas do goce de licenzas e permisos legalmente recoñecidos, computarán como servizos efectivos; igualmente, se o tempo de servizos prestados fose inferior ao ano natural, desfrutaranse, de ser o caso, un número de días proporcionais ao tempo traballado, arredondándose á alza (+ 0,5) a favor do persoal solicitante.5.–O calendario de vacacións elaborarase anualmente, mediante resolución de Alcaldía, ou da Concellaría con competencias delegadas en materia de persoal, antes do 30 de abril do ano en curso, téndose en conta as necesidades dos diferentes servizos e/ou unidades, e oídos os órganos de representación do persoal, sendo de coñecemento público para todo o persoal. O calendario de vacación aprobado poderá ser obxecto de modificación, ben por pedimento do persoal, ben por necesidades do servizo; en ambos casos, a modificación deberá ser precedida da corresponde resolución motivada por parte da Alcaldía ou da Concellaría con competencias delegadas en materia de persoal. En todo caso, na configuración do referido calendario vacacional anual se debe respectar o dereito á elección do período de vacacións a favor das mulleres xestantes e a preferencia de elección de mulleres e homes con fillas e fillos menores de doce anos ou maiores dependentes ao seu coidado; para estes efectos, a dependencia ten que estar recoñecida pola Consellería competente en materia de benestar ou, se é o caso, órgano equivalente doutras administracións públicas.6.–A organización das vacacións permitirá a distribución equitativa das mesmas, a través de sistemas de rotación, entre todos os traballadores da unidade ou servizo correspondente, sen prexuízo do dereito de elección que se recoñece nos parágrafos anteriores. En caso de colisión de intereses entre traballadores que desexan un mesmo período de vacacións, sen que ningún deles se atope en situación de elección preferente, ou coincidindo todos eles nunha mesma situación de elección preferente, terá preferencia aquel que non gozase deste mesmo período, obxecto de colisión, no ano anterior.7.–Os permisos de maternidade, paternidade e lactación, así como os períodos de incapacidade temporal derivados do embarazo, poderanse acumular ao período de vacacións, mesmo despois do remate do ano natural ao que aquelas correspondan. No caso de que o período de vacacións coincida con permisos por motivo de conciliación da vida persoal, familiar e laboral –nomeadamente permiso por parto, adopción ou acollemento, por paternidade, por razón de violencia de xénero e por coidado de fillo menor afectado por cancro ou outra enfermidade grave– a persoa interesada terá dereito á fixación dun período alternativo. Así mesmo, cando o período de vacacións previamente fixado ou autorizado, e cuxo goce non se teña iniciado, poida coincidir no tempo cunha situación de incapacidade temporal, risco durante o embarazo e/ou lactación, ou cos permisos de maternidade, paternidade ou acumulado de lactación, este poderase gozar en data distinta. Neste senso, cando as situacións e/ou permisos que se veñen de sinalar, impidan iniciar o goce das vacacións dentro do ano natural ao que correspondan, estas poderanse gozar no ano natural seguinte; no caso concreto da incapacidade temporal, as vacacións poderanse gozar unha vez finalizada a mesma e sempre que non teñan transcorrido máis de 18 meses dende a fin do ano natural en que se orixinaran. Se durante o goce do período de vacacións autorizado se xerase un permiso de maternidade ou paternidade, ou unha situación de incapacidade temporal, este quedará interrompido, podendo gozarse, o tempo que reste, en data distinta, co arranxo ás necesidades do servizo. En caso de que a duración dos referidos permisos ou da incapacidade temporal, impida o goce das vacacións dentro do ano natural a que correspondan, a parte restante poderase gozar no ano natural posterior, conforme aos mesmos criterios previstos no parágrafo anterior. II.–LICENZAS E PERMISOS 1.–Definicións xerais e previsións específicas e/ou particularidades aplicables Aos efectos do disposto, nas presentes instrucións e, particularmente, no tocante ao contido, neste Anexo, respecto da xestión e tramitación práctica da solicitude, concesión e goce de permisos e licenzas, serán de aplicación as seguintes definicións, previsións específicas e/ou particularidades; Definicións xerais a) Familiar de primeiro grao por consanguinidade e afinidade, así como familiar de segundo grao por consanguinidade ou afinidade: aos efectos da súa determinación, serán de aplicación os criterios que se reflicten no seguinte cadro: Enténdese asimilado ao fillo ou á filla o menor en acollemento preadoptivo, acollemento familiar permanente ou acollemento familiar simple de duración superior a un ano. Así mesmo, enténdese asimilado a familiar de primeiro grao o cónxuxe ou parella de feito. b) Parella de feito: é a que respecto da persoa de referencia mantén unha relación que pode acreditar a través da inscrición nun rexistro público oficial de parellas de feito. Tódalas mencións feitas ós cónxuxes considéranse feitas tamén ás parellas de feito. c) Requirir especial dedicación e/ou atender ao coidado: supón que é preciso que o suxeito necesitado de dita dedicación e/ou coidado reciba tratamento, atención, coidados ou asistencia continuada por terceiras persoas debido a problemas de saúde, entendida esta última como benestar físico, psíquico e social. d) Convivencia: relación baseada na cohabitación no mesmo domicilio. e) Ter ao seu cargo: relación de dependencia que non implica convivencia. f) Coidado directo: relación de dependencia que implica convivencia. g) Enfermidade moi grave: considérase como tal aquela que con tal carácter determine o facultativo no correspondente informe médico. h) Enfermidade grave: considérase como tal a hospitalización por máis dun día, ou intervención cirúrxica sen hospitalización que requira repouso domiciliario para o seu restablecemento ou curación, ou aquela que con tal carácter determine o facultativo no correspondente informe médico. i) Nacemento de fillo: situación equiparable, en igualdade de condicións e dereitos, á adopción e acollemento. Aos efecto do goce e cómputo dos permisos derivados de tales situacións tomarase como referencia, do feito causante, a data de nacemento do fillo, a data da resolución xudicial pola que se constitúe a adopción e/ou a data da decisión administrativa ou xudicial de acollemento. Particularidades e previsións específicas a) Para os efectos do desfrute dos permisos nos que, o cómputo e alcance da súa duración, dependa de que o feito causante se produza na mesma ou en distinta localidade, tomarase como referencia o lugar de traballo –Concello de Fene–; todo isto sen prexuízo do especificamente previsto para o permiso por traslado de domicilio, no que se tomará de referencia o lugar de residencia habitual e se entenderá que existe traslado de domicilio, con cambio de localidade, cando dito traslado supoña, igualmente, a fixación do novo domicilio fóra do termo municipal da anterior residencia habitual. b) No tocante aos permisos vinculados e asociados ao cumprimento dun deber inescusable, resultarán de aplicación os seguintes criterios.1. Este permiso debe vincularse co cumprimento dun deber inescusable de carácter público e/ou persoal, así como aos deberes relacionados coa conciliación da vida familiar e laboral, e sen posibilidade de execución por medio de representante ou substituto, debendo xustificarse e acreditarse, en todo caso, a imposibilidade de cumprimento deste deber fóra da xornada laboral.2. Considéranse deberes relacionados coa conciliación da vida familiar e laboral o exercicio de actividades inescusables vinculadas directamente ao ámbito familiar do titular do dereito. En todo caso, será requisito indispensable que se xustifique unha situación de dependencia directa respecto do titular do dereito e que se trate dunha situación non protexida polos restantes permisos.3. A duración deste permiso deberá ser polo tempo mínimo indispensable para o cumprimento do deber.4. Para os efectos deste permiso enténdese por deber inescusable de carácter público ou persoal: – Comparecencia obrigatoria por citacións instadas por órganos xudiciais, comisarías ou calquera outro organismo oficial. – Cumprimento de deberes cidadáns derivados dun proceso electoral. – Asistencia a reunións dos órganos de goberno e comisións dependentes destes cando deriven estritamente do cargo electo de concelleira ou concelleiro, así como de deputada ou deputado, ou senadora ou senador. – Asistencia como membro ás sesións dun tribunal de selección ou provisión, con nomeamento da autoridade competente. – Asistencia a consultas, tratamentos e exploracións de tipo médico, sempre que non se poida acudir fóra da xornada laboral ordinaria. – Restantes obrigas, non comprendidas nas anteriormente relacionados, cuxo incumprimento xeren ao interesado unha responsabilidade de orde civil, penal ou administrativa. c) Aos efectos da xustificación documental requirida, segundo os distintos permisos e/ou licenzas solicitados e obxecto de tramitación, admitirase a presentación da documentación e/ou certificacións orixinais, así como de copias ordinarias das mesmas, a excepción daqueles supostos excepcionais en que, en atención ás particulares características do caso, se poida esixir presentación de copia cotexada. En todo caso, no tocante ao grao de parentesco, afinidade, consanguinidade e/ou relación familiar que, segundo o caso e/ou tipoloxía do permiso ou licenzas, proceda xustificar, dita xustificación poderá realizarse, con carácter xeral e ordinario, mediante a achega, por parte do solicitante/beneficiario do permiso ou licenza en cuestión, dunha declaración xurada elaborada ao respecto e que acredite a existencia de ditas situacións; todo ilo sen prexuízo daqueloutra documentación xustificativa que, no seu caso, ben por propia vontade do traballador, ben por requirimento da Administración –ante a concorrencia de supostos excepcionais en que, en atención ás particulares características do caso, resulte necesaria a ampliación/contraste da xustificación documental–, se poida igualmente achegar d) Aos efectos da solicitude e concesión de permisos e licenzas, cuxo cómputo se realice en días hábiles, non terán tal consideración de días hábiles aqueles que non sexan laborables ou que, de conformidade coa distribución especial das xornadas de traballo de cada servizo, se correspondan con días de libranza e/ou descanso.2.–Procedemento de solicitude e concesión 1.–As solicitudes de permisos/licenzas faranse mediante escrito presentado no Rexistro Xeral do Concello segundo modelo formalizado a disposición dos traballadores (incorporado xunto coas presentes normas). Para estes efectos, nos diferentes servizos/unidades, así como no órgano ou unidade encargado da xestión de recursos humanos, existirán modelos normalizados de solicitude. Estes impresos deberán ser cubertos polo interesado/a, facendo constar a clase de permiso ou licenza que se solicita e a súa duración, e achegando, de ser o caso, a xustificación documental pertinente. No caso de que non sexa posible achegar a xustificación documental no momento da solicitude, esta deberase presentar dentro do prazo de sete días naturais contados a partir da data de comezo do permiso. En caso contrario, procederase a descontar das percepcións salariais a parte correspondente, nos termos previstos no presente documento.2.–Os permisos e licenzas deberán solicitarse con cinco días hábiles de antelación, como mínimo, e dita solicitude deberá conter, no lugar habilitado ao efecto, a conformidade do responsable/coordinador do servizo/unidade afectado (en caso de non existir un posto con tales funcións de responsabilidade/coordinación, deberá constar a conformidade do Concelleiro responsable do servizo/unidade afectado), salvo os casos de urxente necesidade, nos que será aplicable o indicado no punto seguinte. Será causa suficiente de denegación do permiso a súa presentación fóra de prazo. Nos casos en que o responsable do servizo/unidade se negue a dar a súa conformidade, deberá achegar informe aclaratorio respecto dos motivos da súa negativa. Así mesmo, nos casos en que sexa imposible conseguir que o responsable do servizo/unidade revise e dea conformidade, de ser o caso, á solicitude, o empregado deberá achegar, xunto co modelo formalizado de petición de permisos, un escrito no que se sinalen as causas de tal circunstancia (ausencia do responsable, imposibilidade de localización, etc…) Nos casos nos que o modelo formalizado de solicitude de permisos/licenzas non se adapte ás circunstancias da solicitude do empregado, este poderá presentar a súa petición mediante escrito personalizado, no que, en todo caso, deberán figurar de xeito claro, os datos do empregado, unha exposición das causas alegadas, así como o que se solicita e a conformidade do responsable/coordinador do servizo/unidade afectado.3.–As comunicacións dos permisos/licenzas sobrevidos, ou imprevisibles, poderanse facer verbalmente, e conxuntamente, á unidade/órgano encargado da xestión de recursos humanos e ao responsable do servizo/unidade correspondente. En calquera caso, presentarase a oportuna xustificación documental do permiso dentro do prazo de sete días naturais contados a partir da data de comezo do mesmo. En caso contrario, procederase a descontar das percepcións salariais a parte proporcional correspondente, nos termos previstos no presente documento 4.–Para a solicitude de asuntos particulares non será necesario presentar xustificación, coa única obriga de achegar a conformidade do responsable do servizo/unidade, que acreditará a compatibilidade dos días solicitados coa adecuada prestación do servizo afectado. Cando, por estas razóns, nos sexa posible gozar do mencionado permiso antes de finalizar o mes de decembro, poderá concederse, con carácter xeral, ata o 31 de xaneiro do ano seguinte; cabendo, igualmente, a posibilidade de que, por causas e circunstancias debidamente motivadas, se poida autorizar, excepcionalmente, a extensión de dito prazo máximo de concesión e desfrute. En calquera caso, os permisos por asuntos particulares non poderán acumularse, en ningún caso, aos períodos de vacacións anuais. Sen prexuízo do anterior, e sempre que as necesidades do servizo o permitan, os días por asuntos particulares, así como, no seu caso, os días de permiso derivados da coincidencia do 24 e 31 de decembro en domingo, festivo, sábado, día non laborable ou de libranza, así como da coincidencia das festividades laborais de ámbito nacional, non recuperables pola comunidade autónoma, en sábado, poderán ser acumulados aos días de vacacións que se gocen de forma independente.5.–A tramitación das solicitudes corresponde ao órgano/unidade encargado da xestión de recursos humanos, que se encargará de efectuar as dilixencias e procurar os informes oportunos para determinar a correspondente resolución.6.–A concesión dos permisos e licenzas corresponderá á Alcaldía ou Concellaría con competencias delegadas en materia de persoal. As solicitudes formuladas en forma e prazo (de acordo ao establecido nas presentes normas), serán resoltas e notificadas aos solicitantes coa debida antelación á data en que deba comezar o goce do permiso ou licenza solicitados. En calquera caso, si tal notificación non se produce con dous días de anterioridade ao comezo do goce do permiso ou licenza solicitados, dita solicitude entenderase concedida nos termos do solicitado. En todo caso, as licenzas e permisos debidamente tramitados e xustificados constitúen un dereito do persoal municipal, polo que calquera resolución denegatoria de permisos ou licenzas será debidamente motivada e argumentada. En caso de producirse resolución denegatoria, o interesado terá dereito a ser escoitado, acompañándose, si así o decide, da representación legal dos traballadores.7.–Carecerán de validez e consideraranse nulos a todos os efectos os permisos e licenzas que non sexan tramitados e resoltos conforme ao establecido nas presentes instrucións, sen prexuízo do establecido para os casos imprevisibles de urxente necesidade.8.–Nos casos excepcionais nos que os permisos/licenzas solicitados non se adapten ao procedemento exposto con anterioridade, en forma e prazo, e fosen presentados con carácter de urxencia, a concesión dos mesmos, por parte do órgano competente, terá carácter potestativo, debendo entenderse a falta de resolución con carácter denegatorio. ALCALDE-PRESIDENTE CONCELLO DE FENE